text:
Συμφωνίες σύμπραξης βιώσιμης αλιείας (ΣΣΒΑ) και περιφερειακές οργανώσεις διαχείρισης της αλιείας (ΠΟΔΑ)
 08 05 01 – Καθιέρωση ενός πλαισίου διακυβέρνησης για αλιευτικές δραστηριότητες που ασκούνται από αλιευτικά σκάφη της Ένωσης σε ύδατα τρίτων χωρών
 1.3.Η πρόταση/πρωτοβουλία αφορά
 ☑ Η πρόταση/πρωτοβουλία αφορά νέα δράση
 ◻ Η πρόταση/πρωτοβουλία αφορά μετά από πιλοτικό έργο / προπαρασκευαστική δράση
 5
 ◻ Η πρόταση/πρωτοβουλία αφορά την παράταση υφιστάμενης δράσης
 ◻ Η πρόταση/πρωτοβουλία αφορά τον επαναπροσανατολισμό δράσης σε νέα δράση
 1.4.Στόχοι
 1.4.1.Πολυετείς στρατηγικοί στόχοι της Επιτροπής τους οποίους αφορά η πρόταση/πρωτοβουλία
 Η διαπραγμάτευση και η σύναψη συμφωνιών σύμπραξης βιώσιμης αλιείας (ΣΣΒΑ) με τρίτες χώρες ανταποκρίνονται στον γενικό στόχο της εξασφάλισης πρόσβασης των αλιευτικών σκαφών της Ευρωπαϊκής Ένωσης στις αλιευτικές ζώνες τρίτων χωρών και της δημιουργίας σύμπραξης με τις εν λόγω χώρες με σκοπό την ενίσχυση της βιώσιμης εκμετάλλευσης των αλιευτικών πόρων εκτός των υδάτων της ΕΕ.
 Οι ΣΣΒΑ εξασφαλίζουν επίσης τη συνοχή μεταξύ των αρχών που διέπουν την Κοινή Αλιευτική Πολιτική και των δεσμεύσεων που έχουν αναληφθεί στο πλαίσιο άλλων ευρωπαϊκών πολιτικών [βιώσιμη εκμετάλλευση των πόρων τρίτων χωρών, καταπολέμηση της παράνομης, λαθραίας και άναρχης (ΠΛΑ) αλιείας, ενσωμάτωση των χωρών εταίρων στην παγκόσμια οικονομία, στήριξη της αειφόρου ανάπτυξης σε όλες τις διαστάσεις της και καλύτερη πολιτική και οικονομική διακυβέρνηση της αλιείας.
 1.4.2.Ειδικοί στόχοι και δραστηριότητες ΔΒΔ/ΠΒΔ
 Ειδικός στόχος αριθ. 1
 Η συμβολή στη βιώσιμη αλιεία εκτός των υδάτων της Ένωσης, η διατήρηση της ευρωπαϊκής παρουσίας σε αλιευτικές δραστηριότητες που διεξάγονται σε απομακρυσμένες περιοχές και η προστασία των συμφερόντων του ευρωπαϊκού αλιευτικού κλάδου και των καταναλωτών μέσω της διαπραγμάτευσης και της σύναψης ΣΣΒΑ με παράκτια κράτη, οι οποίες συνάδουν με άλλες ευρωπαϊκές πολιτικές.
 Σχετικές δραστηριότητες ΔΒΔ/ΠΒΔ
 08 05 01 – Καθιέρωση ενός πλαισίου διακυβέρνησης για αλιευτικές δραστηριότητες που ασκούνται από αλιευτικά σκάφη της Ένωσης σε ύδατα τρίτων χωρών
 1.4.3.Αναμενόμενα αποτελέσματα και επιπτώσεις
 Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους/τις στοχευόμενους/-ες δικαιούχους/ομάδες.
 Η σύναψη του πρωτοκόλλου εφαρμογής της καθιστά δυνατή τη συνέχιση και την ενίσχυση της στρατηγικής αλιευτικής σύμπραξης μεταξύ της Ευρωπαϊκής Ένωσης και της Γκαμπόν. Η σύναψη του πρωτοκόλλου θα δημιουργήσει αλιευτικές δυνατότητες για τα σκάφη της Ένωσης στην αλιευτική ζώνη της Γκαμπόν.
 Η συμφωνία και το πρωτόκολλο θα συμβάλουν επίσης στην καλύτερη διαχείριση και διατήρηση των αλιευτικών πόρων, μέσω της χρηματοδοτικής στήριξης (τομεακή στήριξη) για την εφαρμογή προγραμμάτων που εγκρίνονται σε εθνικό επίπεδο από τη χώρα εταίρο, και συγκεκριμένα του ολοκληρωμένου σχεδίου για την αλιεία (Fisheries Comprehensive Plan), την παρακολούθηση και την καταπολέμηση της παράνομης αλιείας και τη στήριξη της αλιείας μικρής κλίμακας.
 Τέλος, η συμφωνία και το πρωτόκολλο θα συμβάλουν τόσο στη βιώσιμη εκμετάλλευση των θαλάσσιων πόρων σε εθνικό επίπεδο όσο και στην αλιευτική οικονομία της Γκαμπόν, ενθαρρύνοντας την ανάπτυξη και την παροχή αξιοπρεπών συνθηκών εργασίας σε οικονομικές δραστηριότητες που αφορούν την αλιεία.
 1.4.4.Δείκτες αποτελεσμάτων και επιπτώσεων
 Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας.
 Ποσοστό χρησιμοποίησης των αλιευτικών δυνατοτήτων (ποσοστό των αδειών αλιείας που χρησιμοποιούνται ετησίως ως ποσοστό της διαθεσιμότητας που προβλέπεται σύμφωνα με το πρωτόκολλο).
 Δεδομένα για τα αλιεύματα (συλλογή και ανάλυση) και εμπορική αξία της


text:
συμφωνίας.
 Συμβολή στην απασχόληση και παροχή αξιοπρεπών συνθηκών εργασίας στην αλιεία, και στην προστιθέμενη αξία στην Ένωση, καθώς και στη σταθεροποίηση της αγοράς της Ένωσης (συγκεντρωτικά, με άλλες ΣΣΒΑ).
 Συμβολή στη βελτίωση της έρευνας, της παρακολούθησης και του ελέγχου των αλιευτικών δραστηριοτήτων από τη χώρα εταίρο και της ανάπτυξης του οικείου τομέα της αλιείας, ιδίως της αλιείας μικρής κλίμακας.
 1.5.Αιτιολόγηση της πρότασης/πρωτοβουλίας
 1.5.1.Βραχυπρόθεσμη ή μακροπρόθεσμη κάλυψη αναγκών
 Στόχος είναι να εφαρμοστεί το πρωτόκολλο εφαρμογής προσωρινά από την ημερομηνία της υπογραφής του, προκειμένου να μειωθεί η χρονική περίοδος κατά την οποία δεν είναι δυνατές οι αλιευτικές δραστηριότητες.
 Το νέο πρωτόκολλο θα παράσχει το πλαίσιο για τις αλιευτικές δραστηριότητες του στόλου της Ένωσης στην αλιευτική ζώνη της Γκαμπόν και θα επιτρέπει στους πλοιοκτήτες της ΕΕ να υποβάλλουν αιτήσεις χορήγησης αδειών αλιείας για να αλιεύουν στην εν λόγω ζώνη. Επιπλέον, το νέο πρωτόκολλο θα ενισχύσει τη συνεργασία μεταξύ της ΕΕ και της Γκαμπόν με στόχο την προώθηση της ανάπτυξης μιας βιώσιμης αλιευτικής πολιτικής σε όλες τις διαστάσεις της. Η συμφωνία προβλέπει ειδικότερα την παρακολούθηση των σκαφών με ΣΠΣΔ/VMS (σύστημα παρακολούθησης σκαφών μέσω δορυφόρου) και την ηλεκτρονική διαβίβαση των δεδομένων σχετικά με τα αλιεύματα. Η τομεακή στήριξη που διατίθεται στο πλαίσιο του πρωτοκόλλου θα συνδράμει τη Γκαμπόν όσον αφορά την εθνική στρατηγική της για την αλιεία, συμπεριλαμβανομένης της καταπολέμησης της ΠΛΑ αλιείας, προωθώντας παράλληλα την παροχή αξιοπρεπών συνθηκών εργασίας στις αλιευτικές δραστηριότητες.
 1.5.2.Προστιθέμενη αξία της ενωσιακής παρέμβασης
 Η μη σύναψη νέου πρωτοκόλλου από την Ένωση θα αποτελούσε πρόσκομμα στις αλιευτικές δραστηριότητες των ενωσιακών σκαφών, δεδομένου ότι η ισχύουσα συμφωνία περιέχει ρήτρα που αποκλείει τις αλιευτικές δραστηριότητες οι οποίες δεν ασκούνται στο πλαίσιο που καθορίζεται από πρωτόκολλο της συμφωνίας. Επομένως, η προστιθέμενη αξία είναι ιδιαίτερα σαφής για τον ενωσιακό στόλο μεγάλων αποστάσεων. Το πρωτόκολλο παρέχει επίσης πλαίσιο ενισχυμένης συνεργασίας μεταξύ της Ένωσης και της Γκαμπόν.
 1.5.3.Διδάγματα από ανάλογες εμπειρίες του παρελθόντος
 Βάσει της ανάλυσης των ιστορικών αλιευμάτων στην αλιευτική ζώνη της Γκαμπόν και των διαθέσιμων αξιολογήσεων και επιστημονικών γνωμοδοτήσεων, τα μέρη καθόρισαν το βάρος αναφοράς για τον τόνο και τα θυννοειδή σε 32 000 τόνους ετησίως, με αλιευτικές δυνατότητες για 27 θυνναλιευτικά γρι-γρι και 6 θυνναλιευτικά με καλάμι, καθώς και 4 μηχανότρατες οι οποίες αλιεύουν οστρακόδερμα βαθέων υδάτων, που δεν θα επιτρέπονταν βάσει των αποτελεσμάτων των εξορμήσεων πειραματικής αλιείας και του πλεονάσματος που διαπιστώθηκε για τα αποθέματα γαρίδας και καβουριού βαθέων υδάτων. Η τομεακή στήριξη έχει οριστεί σε υψηλό επίπεδο, προκειμένου να ληφθούν υπόψη οι προτεραιότητες της εθνικής στρατηγικής για την αλιεία και την εκμετάλλευση των φυσικών πόρων.
 1.5.4.Συμβατότητα και ενδεχόμενη συνέργεια με άλλα κατάλληλα μέσα
 Τα κονδύλια που καταβάλλονται ως χρηματική αντιστάθμιση για την πρόσβαση στο πλαίσιο της ΣΣΒΑ συνιστούν γενικά έσοδα του προϋπολογισμού της Γκαμπόν. Ωστόσο, τα κονδύλια της τομεακής στήριξης διατίθενται (συνήθως μέσω της εγγραφής στον ετήσιο νόμο περί προϋπολογισμού) στο αρμόδιο για την αλιεία υπουργείο, καθώς αυτό αποτελεί προϋπόθεση για τη σύναψη και την παρακολούθηση των ΣΣΒΑ. Οι εν λόγω οικονομικοί πόροι μπορούν να συνδυάζονται με άλλους πόρους χρηματοδότησης που προέρχονται από άλλους διεθνείς χορηγούς για την εκτέλεση έργων και/ή προγραμμάτων

type: legislation

jurisdiction: EU


text:
σε εθνικό επίπεδο στον τομέα της αλιείας.
 1.6.Διάρκεια και δημοσιονομικές επιπτώσεις της πρότασης/πρωτοβουλίας
 ☑ Πρόταση/πρωτοβουλία περιορισμένης διάρκειας
 –☑
 Πρόταση/πρωτοβουλία με ισχύ από την ημερομηνία υπογραφής της το 2021 και για 5 έτη, έως το 2026
 –☑
 Δημοσιονομικές επιπτώσεις από το 2021 έως το 2026
 ◻ Πρόταση/πρωτοβουλία απεριόριστης διάρκειας
 –Περίοδος σταδιακής εφαρμογής από το ΕΕΕΕ έως το ΕΕΕΕ,
 –και στη συνέχεια πλήρης εφαρμογή.
 1.7.Προβλεπόμενοι τρόποι διαχείρισης
 6
 ☑ Άμεση διαχείριση από την Επιτροπή
 –☑ από τις υπηρεσίες της, συμπεριλαμβανομένου του προσωπικού της στις αντιπροσωπείες της Ένωσης·
 –◻
 από τους εκτελεστικούς οργανισμούς
 ◻ Επιμερισμένη διαχείριση με τα κράτη μέλη
 ◻ Έμμεση διαχείριση με ανάθεση καθηκόντων εκτέλεσης του προϋπολογισμού:
 –◻ σε τρίτες χώρες ή οργανισμούς που αυτές έχουν ορίσει
 –◻ σε διεθνείς οργανισμούς και στις οργανώσεις τους (να προσδιοριστούν)
 –◻ στην ΕΤΕπ και το Ευρωπαϊκό Ταμείο Επενδύσεων·
 –◻ στους οργανισμούς που αναφέρονται στα άρθρα 208 και 209 του δημοσιονομικού κανονισμού
 –◻ σε οργανισμούς δημοσίου δικαίου
 –◻ σε οργανισμούς που διέπονται από ιδιωτικό δίκαιο και έχουν αποστολή δημόσιας υπηρεσίας, στον βαθμό που παρέχουν επαρκείς οικονομικές εγγυήσεις
 –◻ σε οργανισμούς που διέπονται από το ιδιωτικό δίκαιο κράτους μέλους, στους οποίους έχει ανατεθεί η εκτέλεση σύμπραξης δημόσιου και ιδιωτικού τομέα και οι οποίοι παρέχουν επαρκείς οικονομικές εγγυήσεις
 –◻ σε πρόσωπα επιφορτισμένα με την εφαρμογή συγκεκριμένων δράσεων στην ΚΕΠΠΑ βάσει του τίτλου V της ΣΕΕ και τα οποία προσδιορίζονται στην αντίστοιχη βασική πράξη.
 –Αν αναφέρονται περισσότεροι του ενός τρόποι διαχείρισης, να διευκρινιστούν στο τμήμα «Παρατηρήσεις».
 Παρατηρήσεις
 [...]
 2.ΜΕΤΡΑ ΔΙΑΧΕΙΡΙΣΗΣ
 2.1.Κανόνες παρακολούθησης και υποβολής εκθέσεων
 Να προσδιοριστούν η συχνότητα και οι όροι.
 Η Επιτροπή (ΓΔ MARE σε συνεργασία με τον οικείο ακόλουθο αλιείας στο Ραμπάτ που είναι αρμόδιος για την περιοχή του Κόλπου της Γουινέας και σε συντονισμό με τις αρμόδιες υπηρεσίες της Επιτροπής) θα παρακολουθεί τακτικά την εφαρμογή του πρωτοκόλλου όσον αφορά τη χρήση των αλιευτικών δυνατοτήτων από τους φορείς εκμετάλλευσης, τα δεδομένα σχετικά με τα αλιεύματα και την τήρηση των προϋποθέσεων για την παροχή τομεακής στήριξης.
 Επιπλέον, η ΣΣΒΑ προβλέπει τουλάχιστον μία ετήσια συνεδρίαση της μεικτής επιτροπής, κατά την οποία η Επιτροπή και η Γκαμπόν θα επανεξετάζουν την εφαρμογή της συμφωνίας και του πρωτοκόλλου και θα τροποποιούν, εφόσον είναι αναγκαίο, τον προγραμματισμό και τη χρηματική αντιπαροχή.
 2.2.Συστήματα διαχείρισης και ελέγχου
 2.2.1.Κίνδυνοι που έχουν εντοπιστεί
 Ο κίνδυνος που έχει εντοπιστεί είναι, όσον αφορά τους πλοιοκτήτες της ΕΕ, η υποχρησιμοποίηση των αλιευτικών δυνατοτήτων και, όσον αφορά τη Γκαμπόν, η υποχρησιμοποίηση ή οι καθυστερήσεις στη χρησιμοποίηση των κονδυλίων που προορίζονται για τη χρηματοδότηση της τομεακής αλιευτικής πολιτικής. Σχεδιάζεται συνεχής διάλογος σχετικά με τον προγραμματισμό και την υλοποίηση της τομεακής πολιτικής που προβλέπεται από τη συμφωνία και το πρωτόκολλο. Η από κοινού ανάλυση των αποτελεσμάτων αποτελεί επίσης μέρος των εν λόγω μεθόδων ελέγχου, όπως αναφέρεται στο άρθρο 15 του πρωτοκόλλου. Επιπλέον, η συμφωνία και το πρωτόκολλο περιλαμβάνουν ειδικές ρήτρες για την αναστολή τους, υπό ορισμένες προϋποθέσεις και σε δεδομένες συνθήκες.
 2.2.2.Πληροφορίες σχετικά με το σύστημα εσωτερικού ελέγχου που έχει καθοριστεί
 Οι πληρωμές θα εκτελούνται ανεξάρτητα από την αντιπαροχή που αφορά την πρόσβαση και την αντιπαροχή που αφορά την τομεακή στήριξη.


text:
Οι πληρωμές που αφορούν την πρόσβαση θα καταβάλλονται ετησίως κατά την επέτειο έναρξης ισχύος του πρωτοκόλλου, εκτός από το πρώτο έτος, κατά το οποίο η πληρωμή θα πραγματοποιηθεί εντός 60 ημερών από την έναρξη της προσωρινής εφαρμογής. Η πρόσβαση των σκαφών θα ελέγχεται μέσω της έκδοσης αλιευτικών αδειών.
 Η στήριξη θα καταβληθεί για πρώτη φορά εντός τριών μηνών από την έναρξη της προσωρινής εφαρμογής, με την επιφύλαξη σύναψης συμφωνίας σχετικά με ετήσιο και πολυετές πρόγραμμα εφαρμογής· κατά τα επόμενα έτη, θα εξαρτάται από τα αποτελέσματα που επιτυγχάνονται κάθε φορά. Τα αποτελέσματα που επιτυγχάνονται και το ποσοστό υλοποίησης θα παρακολουθούνται σύμφωνα με τις κατευθυντήριες γραμμές σχετικά με την εφαρμογή της τομεακής στήριξης για την αλιευτική πολιτική της Γκαμπόν που θα συμφωνηθούν από τα μέρη, βάσει εκθέσεων ή αποδεικτικών εγγράφων που θα προσκομίζει η χώρα εταίρος και βάσει αξιολογήσεων και επαληθεύσεων που διενεργεί ο ακόλουθος αλιείας.
 2.2.3.Εκτιμώμενο κόστος και όφελος των ελέγχων και εκτίμηση του ενδεχόμενου επιπέδου κινδύνου σφάλματος
 Οι πληρωμές για τις δαπάνες πρόσβασης στο πλαίσιο των συμφωνιών σύμπραξης βιώσιμης αλιείας (ΣΣΒΑ) αποτελούν αντικείμενο ελέγχων με τους οποίους διασφαλίζεται η τήρηση των σχετικών διατάξεων των διεθνών συμφωνιών. Οι έλεγχοι που αφορούν την τομεακή στήριξη αποσκοπούν στην παρακολούθηση της εφαρμογής της εν λόγω στήριξης. Η παρακολούθηση διενεργείται από το προσωπικό της Επιτροπής στις αντιπροσωπείες της ΕΕ και κατά τις συνεδριάσεις των μεικτών επιτροπών. Η πρόοδος αξιολογείται με τη βοήθεια πίνακα πολυετούς προγραμματισμού. Αν η πρόοδος είναι ανεπαρκής, η καταβολή της επόμενης δόσης αναστέλλεται ή η δόση καταβάλλεται ενδεχομένως μειωμένη. Το συνολικό κόστος των ελέγχων για το σύνολο των ΣΣΒΑ εκτιμάται ότι ανέρχεται περίπου στο 1,8 % (των εισφορών του 2018). Οι ελεγκτικές διαδικασίες των ΣΣΒΑ προκύπτουν σε μεγάλο βαθμό από υποχρεωτικές κανονιστικές απαιτήσεις. Αν δεν εντοπιστούν αδυναμίες που μπορεί να έχουν σημαντικό αντίκτυπο στη νομιμότητα και την κανονικότητα των χρηματοδοτικών πράξεων, οι έλεγχοι θεωρούνται αποτελεσματικοί. Το μέσο ποσοστό σφάλματος υπολογίζεται σε 0,0 %.
 2.3.Μέτρα για την πρόληψη περιπτώσεων απάτης και παρατυπίας
 Να προσδιοριστούν τα ισχύοντα ή τα προβλεπόμενα μέτρα πρόληψης και προστασίας.
 Η Επιτροπή δεσμεύεται να καθιερώσει πολιτικό διάλογο και τακτικές διαβουλεύσεις με τη Γκαμπόν, με σκοπό τη βελτίωση της διαχείρισης της συμφωνίας και του πρωτοκόλλου, και την ενίσχυση της συμβολής της Ένωσης στη βιώσιμη διαχείριση των πόρων. Κάθε πληρωμή που πραγματοποιεί η Επιτροπή στο πλαίσιο ΣΣΒΑ υπόκειται στους συνήθεις δημοσιονομικούς και χρηματοοικονομικούς κανόνες και διαδικασίες της Επιτροπής. Συγκεκριμένα, ταυτοποιείται πλήρως ο τραπεζικός λογαριασμός των τρίτων χωρών στον οποίο κατατίθεται το ποσό της χρηματικής αντιπαροχής. Το άρθρο 3 παράγραφος 7 του πρωτοκόλλου προβλέπει ότι η χρηματική αντιπαροχή που αφορά την πρόσβαση καθώς και η προοριζόμενη για την ανάπτυξη του τομέα πρέπει να καταβάλλονται σε λογαριασμό του Δημόσιου Ταμείου.
 3.ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ
 3.1.Τομείς του πολυετούς δημοσιονομικού πλαισίου και γραμμές δαπανών του προϋπολογισμού που επηρεάζονται
 ·Υφιστάμενες γραμμές του προϋπολογισμού
 Κατά σειρά τομέων του πολυετούς δημοσιονομικού πλαισίου και γραμμών του προϋπολογισμού.
 Τομέας του πολυετούς δημοσιονομικού πλαισίου
 Γραμμή του προϋπολογισμού
 Είδος της
 δαπάνης
 Συμμετοχή
 Αριθμός
 [...][Τομέας.............................................]
 ΔΠ/ΜΔΠ
 (
 7
 )
 χωρών ΕΖΕΣ
 8
 υποψηφίων για ένταξη χωρών
 9
 τρίτων χωρών
 κατά την έννοια του


text:
άρθρου 21 παράγραφος 2 στοιχείο β) του δημοσιονομικού κανονισμού
 08.05.01
 Καθιέρωση πλαισίου διακυβέρνησης για τις αλιευτικές δραστηριότητες που ασκούνται από αλιευτικά σκάφη της Ευρωπαϊκής Ένωσης σε ύδατα τρίτων χωρών (ΣΒΑ)
 ΔΠ
 ΟΧΙ
 ΟΧΙ
 ΝΑΙ
 ΟΧΙ
 ·Νέες γραμμές του προϋπολογισμού, των οποίων έχει ζητηθεί η δημιουργία
 Κατά σειρά τομέων του πολυετούς δημοσιονομικού πλαισίου και γραμμών του προϋπολογισμού.
 Τομέας του πολυετούς δημοσιονομικού πλαισίου
 Γραμμή του προϋπολογισμού
 Είδος της
 δαπάνης
 Συμμετοχή
 Αριθμός
 [...][Τομέας.............................................]
 ΔΠ/ΜΔΠ
 χωρών ΕΖΕΣ
 υποψηφίων για ένταξη χωρών
 τρίτων χωρών
 κατά την έννοια του άρθρου 21 παράγραφος 2 στοιχείο β) του δημοσιονομικού κανονισμού
 [...][XX.ΕΕ.ΕΕ.ΕΕ]
 ΝΑΙ/ΟΧΙ
 ΝΑΙ/ΟΧΙ
 ΝΑΙ/ΟΧΙ
 ΝΑΙ/ΟΧΙ
 3.2.Εκτιμώμενες επιπτώσεις στις δαπάνες
 [Αυτό το τμήμα θα πρέπει να συμπληρωθεί στο
 λογιστικό φύλλο για τα διοικητικού χαρακτήρα στοιχεία του προϋπολογισμού
 (δεύτερο έγγραφο στο παράρτημα του παρόντος δημοσιονομικού δελτίου) και να τηλεφορτωθεί στο CISNET για διυπηρεσιακή διαβούλευση.]
 3.2.1.Συνοπτική παρουσίαση των εκτιμώμενων επιπτώσεων στις δαπάνες
 Σε εκατ. EUR (με τρία δεκαδικά ψηφία)
 Τομέας του πολυετούς δημοσιονομικού
 πλαισίου:
 Αριθμός 2
 Βιώσιμη ανάπτυξη: φυσικοί πόροι
 ΓΔ MARE
 Έτος
 2021
 10
 Έτος
 2022
 Έτος
 2023
 Έτος
 2024
 Έτος
 2025
 ΣΥΝΟΛΟ
 • Επιχειρησιακές πιστώσεις
 Αριθμός γραμμής του προϋπολογισμού 08.05.01
 Αναλήψεις υποχρεώσεων
 (1)
 2,6
 2,6
 2,6
 2,6
 2,6
 13
 Πληρωμές
 (2)
 2,6
 2,6
 2,6
 2,6
 2,6
 13
 Πιστώσεις διοικητικού χαρακτήρα χρηματοδοτούμενες από το κονδύλιο ειδικών προγραμμάτων
 11
 Αριθμός γραμμής του προϋπολογισμού
 (3)
 ΣΥΝΟΛΟ πιστώσεων
 για τη ΓΔ MARE
 Αναλήψεις υποχρεώσεων
 =1+1α +3
 2,6
 2,6
 2,6
 2,6
 2,6
 13
 Πληρωμές
 =2+2α
 +3
 2,6
 2,6
 2,6
 2,6
 2,6
 13
 • ΣΥΝΟΛΟ επιχειρησιακών πιστώσεων
 Αναλήψεις υποχρεώσεων
 (4)
 2,6
 2,6
 2,6
 2,6
 2,6
 13
 Πληρωμές
 (5)
 2,6
 2,6
 2,6
 2,6
 2,6
 13
 • ΣΥΝΟΛΟ πιστώσεων διοικητικού χαρακτήρα χρηματοδοτούμενων από το κονδύλιο ειδικών προγραμμάτων
 (6)
 ΣΥΝΟΛΟ πιστώσεων
 του ΤΟΜΕΑ 2
 του πολυετούς δημοσιονομικού πλαισίου
 Αναλήψεις υποχρεώσεων
 =4+ 6
 2,6
 2,6
 2,6
 2,6
 2,6
 13
 Πληρωμές
 =5+ 6
 2,6
 2,6
 2,6
 2,6
 2,6
 13
 Αν η πρόταση/πρωτοβουλία επηρεάζει περισσότερους από έναν τομείς:
 • ΣΥΝΟΛΟ επιχειρησιακών πιστώσεων
 Αναλήψεις υποχρεώσεων
 (4)
 2,6
 2,6
 2,6
 2,6
 2,6
 13
 Πληρωμές
 (5)
 2,6
 2,6
 2,6
 2,6
 2,6
 13
 • ΣΥΝΟΛΟ πιστώσεων διοικητικού χαρακτήρα χρηματοδοτούμενων από το κονδύλιο ειδικών προγραμμάτων
 (6)
 ΣΥΝΟΛΟ πιστώσεων
 των ΤΟΜΕΩΝ 1 έως 4
 του πολυετούς δημοσιονομικού πλαισίου
 (Ποσό αναφοράς)
 Αναλήψεις υποχρεώσεων
 =4+ 6
 2,6
 2,6
 2,6
 2,6
 2,6
 13
 Πληρωμές
 =5+ 6
 2,6
 2,6
 2,6
 2,6
 2,6
 13
 Τομέας του πολυετούς δημοσιονομικού
 πλαισίου:
 5
 «Διοικητικές δαπάνες»
 Σε εκατ. EUR (με τρία δεκαδικά ψηφία)
 Έτος
 N
 Έτος
 N+1
 Έτος
 N+2
 Έτος
 N+3
 Να εγγραφούν όσα έτη απαιτούνται, ώστε να εμφανίζεται η διάρκεια των επιπτώσεων (βλ. σημείο 1.6)
 ΣΥΝΟΛΟ
 ΓΔ: <.......>
 • Ανθρώπινοι πόροι
 • Άλλες διοικητικές δαπάνες
 ΣΥΝΟΛΟ ΓΔ <....>
 Πιστώσεις
 ΣΥΝΟΛΟ πιστώσεων
 του ΤΟΜΕΑ 5
 του πολυετούς δημοσιονομικού πλαισίου
 (Σύνολο αναλήψεων υποχρεώσεων = Σύνολο πληρωμών)
 Σε εκατ. EUR (με τρία δεκαδικά ψηφία)
 Έτος
 2021
 12
 Έτος
 2022
 Έτος
 2023
 Έτος
 2024
 Έτος
 2025
 ΣΥΝΟΛΟ
 ΣΥΝΟΛΟ πιστώσεων
 των ΤΟΜΕΩΝ 1 έως 5
 του πολυετούς δημοσιονομικού πλαισίου
 Αναλήψεις υποχρεώσεων
 2,6
 2,6
 2,6
 2,6
 2,6
 13
 Πληρωμές
 2,6
 2,6
 2,6
 2,6
 2,6
 13
 3.2.2.Εκτιμώμενες επιπτώσεις στις επιχειρησιακές πιστώσεις
 –◻
 Η πρόταση/πρωτοβουλία δεν συνεπάγεται τη χρησιμοποίηση επιχειρησιακών πιστώσεων
 –☑
 Η


text:
πρόταση/πρωτοβουλία συνεπάγεται τη χρησιμοποίηση επιχειρησιακών πιστώσεων, όπως εξηγείται κατωτέρω.
 Πιστώσεις ανάληψης υποχρεώσεων σε εκατ. ευρώ (με 3 δεκαδικά ψηφία)
 Να προσδιοριστούν οι στόχοι και τα αποτελέσματα
 ⇩
 Έτος
 2021
 Έτος
 2022
 Έτος
 2023
 Έτος
 2024
 Έτος
 2025
 ΣΥΝΟΛΟ
 ΑΠΟΤΕΛΕΣΜΑΤΑ
 Είδος
 13
 Μέσο κόστος
 Αριθμός
 Κόστος
 Αριθμός
 Κόστος
 Αριθμός
 Κόστος
 Αριθμός
 Κόστος
 Αριθμός
 Κόστος
 Συνολικό κόστος
 ΕΙΔΙΚΟΣ ΣΤΟΧΟΣ αριθ. 1
 14
 ...
 - Πρόσβαση στόλου
 1,6
 1,6
 1,6
 1,6
 1,6
 1,6
 8
 - Τομεακή στήριξη
 1
 1
 1
 1
 1
 1
 5
 - Αποτέλεσμα
 Μερικό σύνολο για τον ειδικό στόχο αριθ. 1
 ΕΙΔΙΚΟΣ ΣΤΟΧΟΣ αριθ. 2 ...
 - Αποτέλεσμα
 Μερικό σύνολο για τον ειδικό στόχο αριθ. 2
 ΣΥΝΟΛΙΚΟ ΚΟΣΤΟΣ
 2,6
 2,6
 2,6
 2,6
 2,6
 13
 3.2.3.Εκτιμώμενες επιπτώσεις στις πιστώσεις διοικητικού χαρακτήρα
 3.2.3.1.Συνοπτική παρουσίαση
 –☑
 Η πρόταση/πρωτοβουλία δεν συνεπάγεται τη χρησιμοποίηση πιστώσεων διοικητικού χαρακτήρα.
 –◻
 Η πρόταση/πρωτοβουλία συνεπάγεται τη χρησιμοποίηση πιστώσεων διοικητικού χαρακτήρα, όπως εξηγείται κατωτέρω:
 Σε εκατ. EUR (με τρία δεκαδικά ψηφία)
 Έτος
 N
 15
 Έτος
 N+1
 Έτος
 N+2
 Έτος
 N+3
 Να εγγραφούν όσα έτη απαιτούνται, ώστε να εμφανίζεται η διάρκεια των επιπτώσεων (βλ. σημείο 1.6)
 ΣΥΝΟΛΟ
 ΤΟΜΕΑΣ 5
 του πολυετούς δημοσιονομικού πλαισίου
 Ανθρώπινοι πόροι
 Άλλες διοικητικές δαπάνες
 Μερικό σύνολο του ΤΟΜΕΑ 5
 του πολυετούς δημοσιονομικού πλαισίου
 Εκτός του ΤΟΜΕΑ 5
 16
 του πολυετούς δημοσιονομικού πλαισίου
 Ανθρώπινοι πόροι
 Άλλες δαπάνες
 διοικητικού χαρακτήρα
 Μερικό σύνολο
 εκτός του ΤΟΜΕΑ 5
 του πολυετούς δημοσιονομικού πλαισίου
 ΣΥΝΟΛΟ
 Οι απαιτούμενες πιστώσεις για ανθρώπινους πόρους και άλλες δαπάνες διοικητικού χαρακτήρα θα καλυφθούν από τις πιστώσεις της ΓΔ που έχουν ήδη διατεθεί για τη διαχείριση της δράσης και/ή έχουν ανακατανεμηθεί στο εσωτερικό της ΓΔ και οι οποίες θα συμπληρωθούν, κατά περίπτωση, με πρόσθετα κονδύλια που ενδέχεται να χορηγηθούν στην αρμόδια για τη διαχείριση ΓΔ στο πλαίσιο της ετήσιας διαδικασίας κατανομής και λαμβανομένων υπόψη των υφιστάμενων δημοσιονομικών περιορισμών.
 3.2.3.2. Εκτιμώμενες ανάγκες σε ανθρώπινους πόρους
 –☑
 Η πρόταση/πρωτοβουλία δεν συνεπάγεται τη χρησιμοποίηση ανθρώπινων πόρων.
 –◻
 Η πρόταση/πρωτοβουλία συνεπάγεται τη χρησιμοποίηση ανθρώπινων πόρων, όπως εξηγείται κατωτέρω:
 Εκτίμηση η οποία πρέπει να εκφράζεται σε μονάδες ισοδυνάμων πλήρους απασχόλησης
 Έτος
 N
 Έτος
 N+1
 Έτος N+2
 Έτος N+3
 Να εγγραφούν όσα έτη απαιτούνται, ώστε να εμφανίζεται η διάρκεια των επιπτώσεων (βλ. σημείο 1.6)
 • Θέσεις απασχόλησης του πίνακα προσωπικού (θέσεις μόνιμων και έκτακτων υπαλλήλων)
 XX 01 01 01 (στην έδρα και στις αντιπροσωπείες της Επιτροπής)
 XX 01 01 02 (στις αντιπροσωπείες της ΕΕ)
 XX 01 05 01 (έμμεση έρευνα)
 10 01 05 01 (άμεση έρευνα)
 • Εξωτερικό προσωπικό (σε μονάδα ισοδυνάμου πλήρους απασχόλησης – ΙΠΑ)
 17
 XX 01 02 01 (AC, END, INT από το συνολικό κονδύλιο)
 XX 01 02 02 (AC, AL, END, INT και JED στις αντιπροσωπείες της ΕΕ)
 XX 01 04 εε
 18
 – στην έδρα
 – στις αντιπροσωπείες της ΕΕ
 XX 01 05 02 (AC, END, INT – έμμεση έρευνα)
 10 01 05 02 (AC, END, INT – άμεση έρευνα)
 Άλλες γραμμές του προϋπολογισμού (να προσδιοριστούν)
 ΣΥΝΟΛΟ
 XX είναι ο σχετικός τομέας πολιτικής ή ο σχετικός τίτλος του προϋπολογισμού.
 Οι ανάγκες σε ανθρώπινους πόρους θα καλυφθούν από το προσωπικό της ΓΔ που έχει ήδη διατεθεί για τη διαχείριση της δράσης


text:
και/ή έχει ανακατανεμηθεί στο εσωτερικό της ΓΔ και το οποίο θα συμπληρωθεί, εάν χρειαστεί, από πρόσθετους πόρους που μπορεί να διατεθούν στην αρμόδια για τη διαχείριση ΓΔ στο πλαίσιο της ετήσιας διαδικασίας κατανομής και λαμβανομένων υπόψη των υφιστάμενων δημοσιονομικών περιορισμών.
 Περιγραφή των προς εκτέλεση καθηκόντων:
 Μόνιμοι και έκτακτοι υπάλληλοι
 Εξωτερικό προσωπικό
 3.2.4.Συμβατότητα με το ισχύον πολυετές δημοσιονομικό πλαίσιο
 –☑
 Η πρόταση/πρωτοβουλία είναι συμβατή με το ισχύον πολυετές δημοσιονομικό πλαίσιο.
 –◻
 Η πρόταση/πρωτοβουλία απαιτεί αναπρογραμματισμό του σχετικού τομέα του πολυετούς δημοσιονομικού πλαισίου.
 Χρήση της γραμμής του αποθεματικού (κεφάλαιο 40).
 –◻
 Η πρόταση/πρωτοβουλία απαιτεί τη χρησιμοποίηση του μηχανισμού ευελιξίας ή την αναθεώρηση του πολυετούς δημοσιονομικού πλαισίου.
 Να εξηγηθούν οι απαιτούμενες ενέργειες και να προσδιοριστούν οι σχετικοί τομείς και οι σχετικές γραμμές του προϋπολογισμού, καθώς και τα αντίστοιχα ποσά.
 [...]
 3.2.5.Συμμετοχή τρίτων στη χρηματοδότηση
 –☑
 Η πρόταση/πρωτοβουλία δεν προβλέπει συγχρηματοδότηση από τρίτους.
 –Η πρόταση/πρωτοβουλία προβλέπει τη συγχρηματοδότηση που εκτιμάται παρακάτω:
 Σε εκατ. EUR (με τρία δεκαδικά ψηφία)
 Έτος
 N
 Έτος
 N+1
 Έτος
 N+2
 Έτος
 N+3
 Να εγγραφούν όσα έτη απαιτούνται, ώστε να εμφανίζεται η διάρκεια των επιπτώσεων (βλ. σημείο 1.6)
 Σύνολο
 Προσδιορισμός του φορέα συγχρηματοδότησης
 ΣΥΝΟΛΟ συγχρηματοδοτούμενων πιστώσεων
 3.3.Εκτιμώμενες επιπτώσεις στα έσοδα
 –☑
 Η πρόταση/πρωτοβουλία δεν έχει δημοσιονομικές επιπτώσεις στα έσοδα.
 –◻
 Η πρόταση/πρωτοβουλία έχει τις δημοσιονομικές επιπτώσεις που περιγράφονται κατωτέρω:
 –◻
 στους ιδίους πόρους
 –◻
 στα λοιπά έσοδα
 Σε εκατ. EUR (με τρία δεκαδικά ψηφία)
 Γραμμή εσόδων του προϋπολογισμού:
 Διαθέσιμες πιστώσεις για το τρέχον οικονομικό έτος
 Επιπτώσεις της πρότασης/πρωτοβουλίας
 19
 Έτος
 N
 Έτος
 N+1
 Έτος
 N+2
 Έτος
 N+3
 Να εγγραφούν όσα έτη απαιτούνται, ώστε να εμφανίζεται η διάρκεια των επιπτώσεων (βλ. σημείο 1.6)
 Άρθρο .............
 Ως προς τα έσοδα «για ειδικό προορισμό», να προσδιοριστούν οι γραμμές δαπανών του προϋπολογισμού που επηρεάζονται.
 [...]
 Να προσδιοριστεί η μέθοδος υπολογισμού των επιπτώσεων στα έσοδα.
 [...]
 (1)
 Εγκρίθηκαν κατά την 3418η σύνοδο του Συμβουλίου Γεωργίας και Αλιείας στις 22 Οκτωβρίου 2015.
 (2)
 Σύμφωνα με το σημείο 20 της διοργανικής συμφωνίας για τη συνεργασία σε θέματα προϋπολογισμού (ΕΕ L 433I της 22.12.2020).
 (3)
 Απόφαση (ΕΕ) 2021/... του Συμβουλίου, της ... 2021, σχετικά με ... (ΕΕ C [...] της [...], σ. [...]).
 (4)
 ΔΒΔ: Διαχείριση βάσει δραστηριοτήτων – ΠΒΔ: Προϋπολογισμός βάσει δραστηριοτήτων.
 (5)
 Όπως αναφέρεται στο άρθρο 54 παράγραφος 2 στοιχείο α) ή β) του δημοσιονομικού κανονισμού.
 (6)
 Οι λεπτομέρειες σχετικά με τους τρόπους διαχείρισης, καθώς και οι παραπομπές στον δημοσιονομικό κανονισμό είναι διαθέσιμες στον δικτυακό τόπο BudgWeb:
 http://www.cc.cec/budg/man/budgmanag/budgmanag_en.html
 (7)
 ΔΠ= Διαχωριζόμενες πιστώσεις / ΜΔΠ= Μη διαχωριζόμενες πιστώσεις
 (8)
 ΕΖΕΣ: Ευρωπαϊκή Ζώνη Ελεύθερων Συναλλαγών.
 (9)
 Υποψήφιες χώρες και, κατά περίπτωση, δυνάμει μέλη της ΕΕ από τα Δυτικά Βαλκάνια.
 (10)
 Το έτος N είναι το έτος έναρξης εφαρμογής της πρότασης/πρωτοβουλίας.
 (11)
 Τεχνική και/ή διοικητική βοήθεια και δαπάνες στήριξης της εφαρμογής προγραμμάτων και/ή δράσεων της ΕΕ (πρώην γραμμές «BA»), έμμεση έρευνα, άμεση έρευνα
 (12)
 Το έτος N είναι το έτος έναρξης εφαρμογής της πρότασης/πρωτοβουλίας.
 (13)
 Τα αποτελέσματα είναι τα προϊόντα και οι υπηρεσίες που θα παρασχεθούν (π.χ.: αριθμός ανταλλαγών φοιτητών που θα χρηματοδοτηθούν, αριθμός χλμ οδών που θα κατασκευαστούν κ.λπ.)
 (14)
 Όπως περιγράφεται στο σημείο 1.4.2. «Ειδικοί στόχοι ...»
 (15)


text:
Το έτος N είναι το έτος έναρξης εφαρμογής της πρότασης/πρωτοβουλίας.
 (16)
 Τεχνική και/ή διοικητική βοήθεια και δαπάνες στήριξης της εφαρμογής προγραμμάτων και/ή δράσεων της ΕΕ (πρώην γραμμές «BA»), έμμεση έρευνα, άμεση έρευνα
 (17)
 AC = Συμβασιούχος υπάλληλος· AL = Τοπικός υπάλληλος· END = Αποσπασμένος εθνικός εμπειρογνώμονας· INT = Προσωρινό προσωπικό· JED = Νέος εμπειρογνώμονας σε αντιπροσωπεία της ΕΕ.
 (18)
 Επιμέρους ανώτατο όριο εξωτερικού προσωπικού που καλύπτεται από επιχειρησιακές πιστώσεις (πρώην γραμμές «BA»).
 (19)
 Όσον αφορά τους παραδοσιακούς ίδιους πόρους (δασμούς, εισφορές ζάχαρης), τα αναγραφόμενα ποσά πρέπει να είναι καθαρά ποσά, δηλ. τα ακαθάριστα ποσά μετά την αφαίρεση του 25 % για έξοδα είσπραξης.
 ---documentbreak---
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 19.5.2021
 COM(2021) 247 final
 ΠΑΡΑΡΤΗΜΑΤΑ
 της
 Πρότασης ΑΠΟΦΑΣΗΣ ΤΟΥ ΣΥΜΒΟΥΛΙΟΥ
 για τη σύναψη του πρωτοκόλλου για την εφαρμογή (2021-2026) της συμφωνίας σύμπραξης στον τομέα της αλιείας μεταξύ της Δημοκρατίας της Γκαμπόν και της Ευρωπαϊκής Κοινότητας
 ΠΑΡΑΡΤΗΜΑ Ι
 ΠΡΩΤΟΚΟΛΛΟ ΓΙΑ ΤΗΝ ΕΦΑΡΜΟΓΗ (2021-2026) ΤΗΣ ΣΥΜΦΩΝΙΑΣ ΣΥΜΠΡΑΞΗΣ ΣΤΟΝ ΤΟΜΕΑ ΤΗΣ ΑΛΙΕΙΑΣ ΜΕΤΑΞΥ ΤΗΣ ΔΗΜΟΚΡΑΤΙΑΣ ΤΗΣ ΓΚΑΜΠΟΝ ΚΑΙ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ
 Εκτιμώντας τη στενή συνεργασία μεταξύ των μερών, ιδίως στο πλαίσιο των σχέσεων μεταξύ του Οργανισμού Κρατών της Αφρικής, της Καραϊβικής και του Ειρηνικού (ΑΚΕ) και της Ευρωπαϊκής Ένωσης, καθώς και την κοινή επιθυμία τους να ενισχύσουν την εν λόγω σχέση,
 τα μέρη του παρόντος πρωτοκόλλου,
 ως συμβαλλόμενα μέρη της συμφωνίας σύμπραξης στον τομέα της βιώσιμης αλιείας μεταξύ της Δημοκρατίας της Γκαμπόν και της Ευρωπαϊκής Κοινότητας (στο εξής: συμφωνία),
 υπενθυμίζοντας τις διατάξεις της συμφωνίας,
 υπενθυμίζοντας, επίσης, την αρχή που ορίζει ότι όλα τα κράτη πρέπει να θεσπίζουν κατάλληλα μέτρα ώστε να εξασφαλίζεται η βιώσιμη διαχείριση και διατήρηση των θαλάσσιων πόρων και να συνεργάζονται μεταξύ τους για τον σκοπό αυτό,
 επιβεβαιώνοντας τον στόχο της διασφάλισης της βιώσιμης εκμετάλλευσης των πλεοναζόντων θαλάσσιων βιολογικών πόρων,
 επιβεβαιώνοντας, επίσης, τον στόχο της διασφάλισης της βιώσιμης από κοινού εκμετάλλευσης και διαχείρισης των κοινών αποθεμάτων,
 εκτιμώντας ότι είναι σημαντικό να προαχθεί η διεθνής συνεργασία στον τομέα της επιστημονικής έρευνας,
 συμφώνησαν τα εξής:
 ΜΕΡΟΣ Ι: Γενικές διατάξεις
 Άρθρο 1
 Ορισμοί που ισχύουν για το παρόν πρωτόκολλο
 Για τους σκοπούς του παρόντος πρωτοκόλλου, ισχύουν οι ορισμοί που περιλαμβάνονται στο άρθρο 1 της συμφωνίας. Ισχύουν, επίσης οι ακόλουθοι ορισμοί:
 «αλιευτική δραστηριότητα»: κάθε δραστηριότητα που συνδέεται με την αναζήτηση αλιευμάτων, τη ρίψη, την πόντιση, τη σύρση και την ανάσυρση αλιευτικών εργαλείων και αλιευμάτων επί του σκάφους, τη μεταφόρτωση, τη διατήρηση και τη μεταποίηση επί του σκάφους, τη μεταβίβαση, τον εγκλωβισμό, την πάχυνση και την εκφόρτωση ιχθύων και αλιευτικών προϊόντων·
 «ενωσιακές αρχές»: η Ευρωπαϊκή Επιτροπή·
 «αρχές της Γκαμπόν»: το αρμόδιο για την αλιεία υπουργείο της Γκαμπόν·
 «αλιεύματα»: θαλάσσια υδρόβια είδη που αλιεύονται με αλιευτικά εργαλεία που ποντίζονται από αλιευτικό σκάφος·
 «εκφόρτωση»: η εκφόρτωση οποιασδήποτε ποσότητας αλιευτικών προϊόντων από αλιευτικό σκάφος στην ξηρά·
 «αντιπροσωπεία»: η αντιπροσωπεία της Ευρωπαϊκής Ένωσης στην Γκαμπόν·
 «σοβαρή διαφορά»: διαφωνία που προκύπτει από την ερμηνεία του πρωτοκόλλου η οποία παρεμποδίζει την εφαρμογή του·
 «διατάξεις συγκέντρωσης ιχθύων»: τεχνητά ή φυσικά αντικείμενα στην επιφάνεια, κάτω από τα οποία συγκεντρώνονται διάφορα είδη που προσελκύονται από αυτά, με αποτέλεσμα να αυξάνεται η δυνατότητα αλίευσης των ειδών αυτών·
 «εθνική νομοθεσία»:


text:
η νομοθεσία της Γκαμπόν σχετικά με τις αλιευτικές δραστηριότητες·
 «άδεια αλιείας»: διοικητική άδεια που χορηγείται από τις αρχές της Γκαμπόν σε επιχείρηση, η οποία της δίνει το δικαίωμα να αλιεύει στην αλιευτική ζώνη της Γκαμπόν για συγκεκριμένη περίοδο· ισοδυναμεί με την άδεια αλιείας όπως ορίζεται στην ενωσιακή νομοθεσία·
 «σκάφος της Ένωσης»: αλιευτικό σκάφος ή σκάφος υποστήριξης που φέρει τη σημαία κράτους μέλους της Ένωσης και είναι νηολογημένο στην Ένωση·
 «σκάφος υποστήριξης»: σκάφος πλην λέμβου που βρίσκεται επί του πλοίου το οποίο δεν είναι εξοπλισμένο με λειτουργικά αλιευτικά εργαλεία σχεδιασμένα για την αλίευση ή την προσέλκυση ιχθύων και το οποίο διευκολύνει, υποστηρίζει ή προπαρασκευάζει αλιευτικές δραστηριότητες·
 «παρατηρητής»: το πρόσωπο το οποίο εξουσιοδοτείται από εθνική αρχή, σύμφωνα με τις διατάξεις του παραρτήματος, να παρακολουθεί την εφαρμογή των κανόνων που εφαρμόζονται στην αλιευτική δραστηριότητα ή να παρακολουθεί τη δραστηριότητα αυτή για επιστημονικούς σκοπούς·
 «επιχείρηση»: το φυσικό ή νομικό πρόσωπο που διευθύνει ή κατέχει επιχείρηση η οποία ασκεί οποιαδήποτε δραστηριότητα συνδεόμενη με οιοδήποτε στάδιο της παραγωγής, μεταποίησης, εμπορίας, διανομής και λιανικής πώλησης των προϊόντων αλιείας και υδατοκαλλιέργειας·
 «αλιευτικές δυνατότητες»: ποσοτικοποιημένο νόμιμο δικαίωμα αλίευσης, το οποίο εκφράζεται με βάση τα αλιεύματα ή την αλιευτική προσπάθεια·
 «πρωτόκολλο»: το παρόν πρωτόκολλο για την εφαρμογή της συμφωνίας, καθώς και το παράρτημα και τα προσαρτήματά του·
 «απορρίψεις»: τα αλιεύματα που δεν διατηρούνται επί του σκάφους·
 «πλεόνασμα των επιτρεπόμενων αλιευμάτων»: εκείνο το μέρος των επιτρεπόμενων αλιευμάτων που ένα παράκτιο κράτος δεν έχει την ικανότητα να αλιεύσει, με αποτέλεσμα το συνολικό ποσοστό εκμετάλλευσης για μεμονωμένα αποθέματα να παραμένει κάτω από τα επίπεδα στα οποία είναι ικανά να αποκατασταθούν από μόνα τους και να διατηρούνται πληθυσμοί αλιευόμενων ειδών πάνω από τα επιθυμητά επίπεδα που καθορίζονται από τις βέλτιστες διαθέσιμες επιστημονικές γνωμοδοτήσεις·
 «μεταφόρτωση»: η μεταφορά μέρους ή του συνόλου των αλιευμάτων που αλιεύτηκαν από ένα αλιευτικό σκάφος σε άλλο σκάφος, μεταξύ άλλων, σύμφωνα με τη νομοθεσία της Γκαμπόν, μέσω αποθήκευσης σε εμπορευματοκιβώτια ή σε οποιαδήποτε άλλη συσκευασία·
 «αλιευτική ζώνη της Γκαμπόν»: το μέρος των υδάτων υπό τη δικαιοδοσία της Γκαμπόν, στο οποίο η Γκαμπόν επιτρέπει στα σκάφη της Ένωσης να ασκούν αλιευτικές δραστηριότητες σύμφωνα με το άρθρο 5 της συμφωνίας.
 Άρθρο 2
 Στόχος και περίοδος εφαρμογής
 1.Στόχος του παρόντος πρωτοκόλλου είναι η εφαρμογή των διατάξεων της συμφωνίας, με τον καθορισμό ειδικότερα των όρων πρόσβασης των σκαφών της Ένωσης στην αλιευτική ζώνη της Γκαμπόν, καθώς και των διατάξεων εφαρμογής της σύμπραξης στον τομέα της βιώσιμης αλιείας.
 2.Το παρόν πρωτόκολλο εφαρμόζεται για περίοδο πέντε ετών από την ημερομηνία υπογραφής του, σύμφωνα με το άρθρο 24.
 Άρθρο 3
 Πεδίο εφαρμογής
 Το παρόν πρωτόκολλο εφαρμόζεται:
 1.στην αλιευτική ζώνη της Γκαμπόν, της οποίας οι γεωγραφικές συντεταγμένες παρατίθενται στο προσάρτημα 1 του παραρτήματος. Ο ορισμός αυτός δεν θίγει τις ενδεχόμενες διαπραγματεύσεις σχετικά με την οριοθέτηση των θαλασσίων ζωνών των παράκτιων κρατών που συνορεύουν με την αλιευτική ζώνη και γενικότερα τα δικαιώματα τρίτων χωρών.
 2.στα είδη-στόχους που παρατίθενται στο προσάρτημα 2 του παραρτήματος, εξαιρουμένων των ειδών που προστατεύονται ή των οποίων η αλίευση απαγορεύεται από τη διεθνή επιτροπή για τη διατήρηση των θυννοειδών του Ατλαντικού (ICCAT) ή βάσει άλλων διεθνών


text:
συμφωνιών και της νομοθεσίας της Γκαμπόν·
 3.στις αλιευτικές δραστηριότητες που ασκούνται από σκάφη της Ένωσης στην αλιευτική ζώνη της Γκαμπόν.
 Άρθρο 4
 Σχέση μεταξύ του παρόντος πρωτοκόλλου και της συμφωνίας
 Οι διατάξεις του παρόντος πρωτοκόλλου ερμηνεύονται και εφαρμόζονται στο πλαίσιο της συμφωνίας και κατά τρόπο που συνάδει με αυτήν.
 Άρθρο 5
 Σχέση μεταξύ του παρόντος πρωτοκόλλου και άλλων συμφωνιών και νομικών πράξεων
 Οι διατάξεις του παρόντος πρωτοκόλλου ερμηνεύονται και εφαρμόζονται σύμφωνα με:
 α)τις συστάσεις και τα ψηφίσματα της ICCAT ή άλλων σχετικών περιφερειακών οργανώσεων αλιείας, όπως η COREP (περιφερειακή επιτροπή αλιείας του κόλπου της Γουινέας)·
 β)τη συμφωνία των Ηνωμένων Εθνών για τα ιχθυαποθέματα του 1995·
 γ)τον κώδικα δεοντολογίας για την υπεύθυνη αλιεία του 1995 (FAO)·
 δ)τη συμφωνία του 2009 σχετικά με τα μέτρα που λαμβάνει το κράτος λιμένα (FAO)·
 ε)τα ουσιώδη στοιχεία που αναφέρονται στο άρθρο 9 της συμφωνίας της Κοτονού ή που θα περιλαμβάνονται στο αντίστοιχο άρθρο της συμφωνίας μεταξύ της Ευρωπαϊκής Ένωσης και των χωρών ΑΚΕ που θα την διαδεχθεί·
 και κατά τρόπο συμβατό με αυτά.
 Άρθρο 6
 Πρόσβαση στο πλεόνασμα και πρόσβαση βάσει επιστημονικής γνωμοδότησης
 1.Τα μέρη συμφωνούν τα σκάφη της Ένωσης να αλιεύουν μόνο πλεονάσματα των επιτρεπόμενων αλιευμάτων, όπως αναφέρονται στο άρθρο 62 παράγραφοι 2 και 3 της Σύμβασης των Ηνωμένων Εθνών για το Δίκαιο της Θάλασσας (UNCLOS) και προσδιορίζονται, με σαφήνεια και διαφάνεια, βάσει των διαθέσιμων σχετικών επιστημονικών γνωμοδοτήσεων και των συναφών πληροφοριών που ανταλλάσσουν τα μέρη σχετικά με τη συνολική αλιευτική προσπάθεια, όσον αφορά τα επηρεαζόμενα αποθέματα, όλων των στόλων που δραστηριοποιούνται στην αλιευτική ζώνη.
 2.Σε ό,τι αφορά τα αλληλοεπικαλυπτόμενα αποθέματα ή τα αποθέματα άκρως μεταναστευτικών ιχθύων, τα μέρη θα λαμβάνουν δεόντως υπόψη τις επιστημονικές εκτιμήσεις που εκπονούνται σε περιφερειακό επίπεδο, καθώς και τα μέτρα διατήρησης και διαχείρισης που λαμβάνονται από τις αρμόδιες περιφερειακές οργανώσεις διαχείρισης της αλιείας (ΠΟΔΑ), για τον καθορισμό των προσβάσιμων πόρων.
 Άρθρο 7
 Οικονομική συνεργασία και αξιοποίηση
 1.Σύμφωνα με το άρθρο 8 της συμφωνίας, τα μέρη συνεργάζονται σε οικονομικά, εμπορικά, επιστημονικά και τεχνικά θέματα στον τομέα της αλιείας και στους συναφείς τομείς. Για τον σκοπό αυτό, συμφωνούν να δημιουργηθεί μηχανισμός διαβούλευσης, με τη συμμετοχή των επιχειρήσεων, με στόχο τη βελτίωση του επιχειρηματικού περιβάλλοντος και τον προσδιορισμό ευκαιριών συνεργασίας και επενδύσεων στον τομέα της αλιείας στο πλαίσιο της εθνικής στρατηγικής ανάπτυξης του τομέα που εφαρμόζει η Γκαμπόν. Ο εν λόγω μηχανισμός διαβούλευσης λαμβάνει τη μορφή τακτικών συνεδριάσεων, οι οποίες μπορούν να οδηγήσουν συγκεκριμένα στην έκδοση προτάσεων και συστάσεων προς τη μεικτή επιτροπή ή σε συνεργασίες επιχειρησιακού χαρακτήρα. Κατά περίπτωση, βασίζεται επίσης στη χρηματοδότηση ειδικών δράσεων στο πλαίσιο της τομεακής στήριξης.
 2.Τα μέρη συνεργάζονται με στόχο να διευκολύνουν την εκφόρτωση αλιευμάτων από σκάφη της Ένωσης που δραστηριοποιούνται στην αλιευτική ζώνη της Γκαμπόν.
 3.Η Γκαμπόν ενθαρρύνει τις επιχειρήσεις ή ομάδες επιχειρήσεων να μεταφορτώνουν, να εκφορτώνουν και να αξιοποιούν τοπικά το σύνολο ή μέρος των αλιευτικών πόρων που αλιεύονται στην αλιευτική της ζώνη. Για τον σκοπό αυτό, η Γκαμπόν έχει δημιουργήσει συστήματα παροχής κινήτρων προς όφελος των επιχειρήσεων σύμφωνα με την εθνική της νομοθεσία.
 4.Ανάλογα με την προσφορά υπηρεσιών ανεφοδιασμού και συναφών υπηρεσιών, τα


text:
σκάφη της Ένωσης επιδιώκουν να προμηθεύονται από την Γκαμπόν τα αγαθά και τις υπηρεσίες που είναι αναγκαία για τις δραστηριότητές τους.
 5.Για τον σκοπό αυτό, τα μέρη ενθαρρύνουν την ενίσχυση των ανθρώπινων και θεσμικών ικανοτήτων στον τομέα της αλιείας, με στόχο τη βελτίωση της ανάπτυξης δεξιοτήτων και των δυνατοτήτων κατάρτισης, ώστε να συμβάλλουν στη βιωσιμότητα των αλιευτικών δραστηριοτήτων στην Γκαμπόν και στην ανάπτυξη της γαλάζιας οικονομίας.
 6.Το παρόν πρωτόκολλο συμβάλλει στην ανάπτυξη των εμπορικών σχέσεων μεταξύ των μερών και λαμβάνει υπόψη τις εξελίξεις που σχετίζονται με τη συμφωνία οικονομικής εταιρικής σχέσης (ΣΟΕΣ). Για τον σκοπό αυτό, τα μέρη συζητούν τακτικά τρόπους διευκόλυνσης της πρόσβασης των αλιευτικών προϊόντων που προέρχονται από την Γκαμπόν στην ευρωπαϊκή αγορά.
 ΜΕΡΟΣ ΙΙ: Δικαιώματα και υποχρεώσεις
 Άρθρο 8
 Επιτρεπόμενη πρόσβαση για τα σκάφη της Ένωσης
 1.Η πρόσβαση στην αλιευτική ζώνη επιτρέπεται για τα σκάφη της Ένωσης εντός των ακόλουθων ορίων:
 α)27 θυνναλιευτικά γρι-γρι·
 β)6 θυνναλιευτικά με καλάμι·
 γ)4 μηχανότρατες που αλιεύουν κυρίως καρκινοειδή βυθού, στο πλαίσιο εξερευνητικής αλιείας και σύμφωνα με τους όρους που καθορίζονται στο παράρτημα.
 Επιπλέον, τα σκάφη υποστήριξης για τα θυνναλιευτικά γρι-γρι μπορούν να εισέρχονται στην αλιευτική ζώνη υπό τους όρους που καθορίζονται στο κεφάλαιο Ι παράγραφος 3 του παραρτήματος.
 2.Το παρόν άρθρο εφαρμόζεται με την επιφύλαξη των διατάξεων των άρθρων 17 και 18. Η διαδικασία έκδοσης άδειας αλιείας για ένα σκάφος, τα εφαρμοστέα τέλη και οι όροι πληρωμής από τον πλοιοκτήτη καθορίζονται στο παράρτημα.
 Άρθρο 9
 Συμμόρφωση με την εθνική νομοθεσία της Γκαμπόν
 1.Προκειμένου να διασφαλιστεί ένα κανονιστικό πλαίσιο για τη βιώσιμη αλιεία, τα σκάφη της Ένωσης που δραστηριοποιούνται στην αλιευτική ζώνη τηρούν την εθνική νομοθεσία, εκτός εάν ορίζεται διαφορετικά στη συμφωνία ή στο παρόν πρωτόκολλο. Οι αρχές της Γκαμπόν κοινοποιούν στις αρχές της Ένωσης τις εφαρμοστέες νομοθετικές και κανονιστικές διατάξεις το αργότερο ένα μήνα πριν από την εφαρμογή του παρόντος πρωτοκόλλου.
 2.Η Ένωση δεσμεύεται να λάβει όλα τα κατάλληλα μέτρα για να εξασφαλίσει την τήρηση από τα σκάφη της συμφωνίας και των νομοθετικών και κανονιστικών διατάξεων που έχουν κοινοποιηθεί, καθώς και την αποτελεσματική εφαρμογή των μέτρων παρακολούθησης, ελέγχου και επιτήρησης των αλιευτικών δραστηριοτήτων, τα οποία προβλέπονται στο παρόν πρωτόκολλο.
 3.Τα σκάφη της Ένωσης οφείλουν να συνεργάζονται με τις αρχές της Γκαμπόν που είναι αρμόδιες για την παρακολούθηση, τον έλεγχο και την επιτήρηση.
 4.Τα μέρη κοινοποιούν αμοιβαίως τυχόν μεταβολές στην οικεία αλιευτική πολιτική ή νομοθεσία, οι οποίες ενδέχεται να έχουν συνέπειες στις δραστηριότητες των σκαφών της Ένωσης στο πλαίσιο του παρόντος πρωτοκόλλου.
 5.Κάθε τροποποίηση της νομοθεσίας που επηρεάζει τις δραστηριότητες των σκαφών της Ένωσης στην αλιευτική ζώνη είναι εκτελεστή σε σχέση με τα σκάφη της Ένωσης από την εξηκοστή ημέρα μετά την παραλαβή της κοινοποίησης της Γκαμπόν από τις αρχές της Ένωσης.
 Άρθρο 10
 Αποφυγή των διακρίσεων και διαφάνεια
 1.Σύμφωνα με το άρθρο 3 παράγραφος 1 της συμφωνίας, για τον ευρωπαϊκό στόλο ισχύουν εξίσου ευνοϊκοί τεχνικοί όροι αλιείας με εκείνους που ισχύουν για τους άλλους στόλους που έχουν τα ίδια χαρακτηριστικά και αλιεύουν τα ίδια είδη. Οι αρχές της Γκαμπόν δεσμεύονται να διασφαλίζουν ότι η πρόσβαση στην αλιευτική ζώνη βασίζεται στη δραστηριότητα


text:
του αλιευτικού στόλου της Ένωσης και ότι ο ευρωπαϊκός στόλος λαμβάνει κατάλληλο μέρος των αλιευτικών πόρων.
 2.Τα μέρη αναλαμβάνουν τη δέσμευση να ανταλλάσσουν και να δημοσιοποιούν τις πληροφορίες σχετικά με όλες τις συμφωνίες που επιτρέπουν την πρόσβαση ξένων σκαφών στην αλιευτική ζώνη της Γκαμπόν και σχετικά με την αλιευτική προσπάθεια που απορρέει από τις συμφωνίες αυτές, ιδίως τον αριθμό των αδειών που εκδίδονται και τα αλιεύματα που αλιεύονται.
 3.Η Ένωση αναλαμβάνει τη δέσμευση να θέτει στη διάθεση της Γκαμπόν, σε τριμηνιαία βάση, συγκεντρωτικά στοιχεία σχετικά με τις ποσότητες και τους τόπους εκφόρτωσης των αλιευμάτων που αλιεύθηκαν στην αλιευτική ζώνη της Γκαμπόν και, στο μέτρο του δυνατού, τα σχετικά δεδομένα από τις εκθέσεις των παρατηρητών.
 Άρθρο 11
 Επεξεργασία δεδομένων και εμπιστευτικότητα
 1.Τα μέρη δεσμεύονται να διασφαλίζουν ότι η επεξεργασία δεδομένων προσωπικού χαρακτήρα ή εμπορικά ευαίσθητων δεδομένων που αφορούν σκάφη της Ένωσης και τις αλιευτικές τους δραστηριότητες στο πλαίσιο του πρωτοκόλλου, ή εμπορικά ευαίσθητων πληροφοριών που αφορούν συστήματα επικοινωνίας που χρησιμοποιεί η Ένωση, πραγματοποιείται σύμφωνα με τις αρχές της εμπιστευτικότητας και της προστασίας των δεδομένων, συμπεριλαμβανομένων των αρχών που καθορίζονται στο παρόν άρθρο.
 2.Τα μέρη μεριμνούν ώστε να τίθενται στη διάθεση του κοινού μόνο συγκεντρωτικά δεδομένα σχετικά με τις αλιευτικές δραστηριότητες στα ύδατα της Γκαμπόν, και συγκεκριμένα τα δεδομένα σχετικά με τα αλιεύματα και την αλιευτική προσπάθεια, σύμφωνα με τις σχετικές διατάξεις της ICCAT και άλλων περιφερειακών οργανώσεων διαχείρισης της αλιείας.
 3.Τα δεδομένα και οι πληροφορίες που αναφέρονται στην παράγραφο 1 χρησιμοποιούνται από τις αρμόδιες αρχές αποκλειστικά για τον σκοπό της εφαρμογής της συμφωνίας. Τα μέρη μπορούν, εντούτοις, να χρησιμοποιούν δεδομένα του δορυφορικού συστήματος παρακολούθησης σκαφών (VMS) σε καταστάσεις επείγουσας ανάγκης, για έρευνα και διάσωση ή για λόγους που σχετίζονται με τη θαλάσσια ασφάλεια.
 4.Τα δεδομένα προσωπικού χαρακτήρα που αφορούν αλιευτικά σκάφη της Ένωσης δεν δημοσιοποιούνται. Τα δεδομένα προσωπικού χαρακτήρα υποβάλλονται σε επεξεργασία με ενδεδειγμένο τρόπο που κατοχυρώνει την ασφάλειά τους, συμπεριλαμβανομένης της προστασίας από μη εξουσιοδοτημένη ή παράνομη επεξεργασία.
 5.Τα δεδομένα προσωπικού χαρακτήρα δεν διατηρούνται για περισσότερο διάστημα από αυτό που απαιτείται για τον σκοπό για τον οποίο ανταλλάχθηκαν. Όσον αφορά τα δεδομένα προσωπικού χαρακτήρα που διαβιβάζει η Ένωση, η μεικτή επιτροπή μπορεί να ορίσει κατάλληλες εγγυήσεις και ένδικα μέσα σύμφωνα με τη σχετική ενωσιακή νομοθεσία στον τομέα της προστασίας των δεδομένων προσωπικού χαρακτήρα.
 Άρθρο 12
 Αποκλειστικότητα
 1.Σύμφωνα με το άρθρο 6 της συμφωνίας, τα αλιευτικά σκάφη της Ένωσης μπορούν να αλιεύουν στην αλιευτική ζώνη της Γκαμπόν μόνον εφόσον κατέχουν άδεια αλιείας που
 έχει εκδοθεί στο πλαίσιο του παρόντος πρωτοκόλλου.
 2.Οι αρχές της Γκαμπόν χορηγούν άδειες αλιείας σε σκάφη της Ένωσης μόνο στο πλαίσιο του παρόντος πρωτοκόλλου. Απαγορεύεται η έκδοση άδειας αλιείας σε σκάφη της Ένωσης εκτός του πλαισίου του παρόντος πρωτοκόλλου, ιδίως υπό μορφή απευθείας αδειών.
 Άρθρο 13
 Χρηματική αντιπαροχή
 1.Η χρηματική αντιπαροχή που αναφέρεται στο άρθρο 7 της συμφωνίας καθορίζεται, για την περίοδο που αναφέρεται στο άρθρο 2, σε 13 εκατ. EUR.
 2.Η χρηματική αντιπαροχή της Ευρωπαϊκής Ένωσης περιλαμβάνει τα εξής στοιχεία:
 α)αποζημίωση για την πρόσβαση στα ύδατα και στους αλιευτικούς πόρους της αλιευτικής ζώνης της Γκαμπόν, υπολογιζόμενη βάσει


text:
ετήσιου βάρους αναφοράς 32 000 τόνων, η οποία ανέρχεται σε 1 600 000 EUR ετησίως·
 β)στήριξη για την εφαρμογή της τομεακής αλιευτικής πολιτικής της Γκαμπόν, η οποία ανέρχεται σε 1 000 000 EUR ετησίως.
 Επιπλέον, η συνολική συνεισφορά που καταβάλλουν οι πλοιοκτήτες εκτιμάται ότι είναι τουλάχιστον ίση με τη συνεισφορά της Ευρωπαϊκής Ένωσης.
 3.Η παράγραφος 2 εφαρμόζεται με την επιφύλαξη των διατάξεων των άρθρων 15, 17, 18, 22 και 23 του παρόντος πρωτοκόλλου.
 4.Εάν τα αλιεύματα των σκαφών της Ένωσης στη διάρκεια ενός έτους υπερβούν το ετήσιο βάρος αναφοράς, η αποζημίωση που αναφέρεται στην παράγραφο 2 στοιχείο α) συμπληρώνεται με ποσό που ισούται με το βάρος των αλιευμάτων του εν λόγω έτους πλέον του βάρους αναφοράς επί ποσό 50 ευρώ ανά τόνο.
 Άρθρο 14
 Πληρωμές
 1.Η Ένωση καταβάλλει τα ποσά που καθορίζονται στο άρθρο 13 παράγραφος 2 στοιχείο α) το αργότερο 60 ημέρες από την ημερομηνία προσωρινής εφαρμογής του πρωτοκόλλου για το πρώτο έτος, και, για τα επόμενα έτη, το αργότερο έναν χρόνο από την ημερομηνία έναρξης της προσωρινής εφαρμογής του πρωτοκόλλου.
 2.Μετά την επικύρωση των αλιευμάτων σύμφωνα με τις διατάξεις του κεφαλαίου V του παραρτήματος, η Ένωση καταβάλλει κάθε προσπάθεια να εξοφλεί εντός τριών μηνών τα ποσά που οφείλονται για αλιεύματα που υπερβαίνουν το βάρος αναφοράς σύμφωνα με το άρθρο 13 παράγραφος 4. Όταν οι ποσότητες που έχουν αλιευθεί από τα αλιευτικά σκάφη της Ένωσης υπερβαίνουν το διπλάσιο του βάρους αναφοράς, το οφειλόμενο ποσό για την ποσότητα που υπερβαίνει το εν λόγω όριο καταβάλλεται το επόμενο έτος.
 3.Κάθε στοιχείο της χρηματικής αντιπαροχής που αναφέρεται στο άρθρο 13 καταβάλλεται σε λογαριασμό του Δημόσιου Ταμείου της Γκαμπόν. Η συνεισφορά για τη στήριξη που αναφέρεται στο άρθρο 13 παράγραφος 2 στοιχείο β) διατίθεται στις δημόσιες αρχές που είναι αρμόδιες για την εφαρμογή της τομεακής αλιευτικής πολιτικής στην Γκαμπόν. Τα στοιχεία του τραπεζικού λογαριασμού ή των τραπεζικών λογαριασμών κοινοποιούνται ετησίως από τις αρχές της Γκαμπόν στις αρχές της Ένωσης.
 ΜΕΡΟΣ III: Στήριξη της υπεύθυνης αλιείας
 Άρθρο 15
 Τομεακή στήριξη
 1.Η χρηματοδοτική στήριξη που αναφέρεται στο άρθρο 13 παράγραφος 2 στοιχείο β) συμβάλλει στην ανάπτυξη βιώσιμης αλιείας στην Γκαμπόν. Συνεισφέρει στην εφαρμογή των εθνικών στρατηγικών και πολιτικών για τη βιώσιμη ανάπτυξη του τομέα της αλιείας και της υδατοκαλλιέργειας, σύμφωνα με το στρατηγικό σχέδιο της αναδυόμενης Γκαμπόν 2025 (PSGE 2025) και την πολιτική ανάπτυξης και εταιρικής σχέσης της Ένωσης, ιδίως με το ενδεικτικό πολυετές πρόγραμμα της Γκαμπόν.
 2.Μέρος αυτής της χρηματοδοτικής στήριξης, το οποίο ανέρχεται ενδεικτικά σε 100 000 EUR ετησίως, προορίζεται ειδικά για την παρατήρηση και τη διαχείριση του θαλάσσιου περιβάλλοντος, για μέτρα για την προστασία ευπαθών οικοσυστημάτων που συμβάλλουν στην υγεία των αποθεμάτων και για τη διαχείριση των προστατευόμενων θαλάσσιων περιοχών.
 3.Το αργότερο τρεις μήνες μετά την έναρξη της προσωρινής εφαρμογής του παρόντος πρωτοκόλλου, η μεικτή επιτροπή που προβλέπεται στο άρθρο 9 της συμφωνίας εγκρίνει πολυετές τομεακό πρόγραμμα, καθώς και τους κανόνες εφαρμογής του.
 4.Το πρόγραμμα προσδιορίζει την αναμενόμενη συμβολή των εν λόγω δράσεων στη χρηστή διακυβέρνηση των ωκεανών και στην προώθηση της υπεύθυνης και βιώσιμης αλιείας, σύμφωνα με τα σχέδια διευθέτησης και


text:
διαχείρισης της αλιείας της Γκαμπόν. Καθορίζει τους στόχους που πρέπει να επιτευχθούν και τις προβλεπόμενες δράσεις, ιδίως στους ακόλουθους τομείς:
 α)μέτρα στήριξης και διαχείρισης της αλιείας, συμπεριλαμβανομένης της αλιείας μικρής κλίμακας·
 β)παρακολούθηση, έλεγχος και επιτήρηση της αλιείας·
 γ)καταπολέμηση της παράνομης, αδήλωτης και ανεξέλεγκτης (ΠΑΑ) αλιείας·
 δ)ανάπτυξη και ενίσχυση των επιστημονικών ικανοτήτων στον τομέα της αλιείας και της υδατοκαλλιέργειας·
 ε)υλοποίηση των δράσεων που αναφέρονται στην παράγραφο 2.
 5.Το πρόγραμμα καθορίζει την προβλεπόμενη κατανομή των δράσεων και των ποσών που διατίθενται από τη χρηματική αντιπαροχή που αναφέρεται στο άρθρο 13 παράγραφος 2 στοιχείο β) του πρωτοκόλλου συνολικά και για κάθε έτος με τη μορφή πίνακα πολυετούς και ετήσιου προγραμματισμού.
 6.Τα μέρη δεσμεύονται να προβάλλουν την παρέμβαση της Ένωσης και προβλέπουν ειδικά μέτρα στο πρόγραμμα για τη δημοσιοποίηση της συνεισφοράς της Ένωσης στις δράσεις που υλοποιούνται.
 7.Στους κανόνες εφαρμογής του προγράμματος περιγράφονται αναλυτικά:
 α)τα κριτήρια επιλεξιμότητας των δαπανών που σχετίζονται με τις προβλεπόμενες δράσεις·
 β)δείκτες για την ετήσια παρακολούθηση και αξιολόγηση των αποτελεσμάτων που επιτυγχάνονται σε σχέση με τους επιδιωκόμενους στόχους·
 γ)οι πηγές επαλήθευσης των παρεχόμενων πληροφοριών.
 8.Μια ετήσια έκθεση υλοποίησης υποβάλλεται στη μεικτή επιτροπή έναν μήνα πριν από τη σύγκλησή της, προκειμένου να αξιολογηθεί το επίπεδο επίτευξης των στόχων και το ποσοστό υλοποίησης που επιτεύχθηκε. Η μεικτή επιτροπή ελέγχει τη συνοχή των δράσεων που υλοποιούνται με τον προγραμματισμό και τους γενικούς στόχους και μπορεί να διατυπώνει συστάσεις για την περαιτέρω υλοποίησή τους.
 9.Η ειδική χρηματική αντιπαροχή που αναφέρεται στο άρθρο 13 παράγραφος 2 στοιχείο β) καταβάλλεται σε δόσεις. Για το πρώτο έτος του πρωτοκόλλου, η πληρωμή πραγματοποιείται μετά την έγκριση του προγράμματος από τη μεικτή επιτροπή, όπως προβλέπεται στην παράγραφο 2. Για τις επόμενες δόσεις, οι πληρωμές πραγματοποιούνται:
 α)υπό την προϋπόθεση της εκτέλεσης των δράσεων του προγράμματος που προβλέπονταν για την προηγούμενη δόση κατά ποσοστό ίσο ή μεγαλύτερο από 75 %· τα μη αναληφθέντα ποσά μιας δόσης διατίθενται στην επόμενη δόση· το σύνολο λαμβάνεται υπόψη για την παρακολούθηση της μεταγενέστερης εκτέλεσης της δόσης αυτής·
 β)μετά την υποβολή της έκθεσης που αναφέρεται στην παράγραφο 7 και την επικύρωσή της από τη μεικτή επιτροπή.
 10.Κατά τη λήξη της περιόδου του πολυετούς προγράμματος, η Γκαμπόν καταρτίζει τελική έκθεση σχετικά με τις δράσεις που υλοποιήθηκαν και τα αποτελέσματα που επιτεύχθηκαν. Στην έκθεση αυτή αναφέρονται επίσης τα ποσά των μη χρησιμοποιηθέντων υπολοίπων της τομεακής στήριξης και προσδιορίζονται οι τομείς δράσης στο πλαίσιο της διαχείρισης της αλιείας υπέρ των οποίων δεσμεύεται η Γκαμπόν να χρησιμοποιήσει τυχόν διαθέσιμα κονδύλια, ακόμη και μετά τη λήξη του πρωτοκόλλου.
 11.Κάθε τροποποίηση του ετήσιου και του πολυετούς τομεακού προγράμματος πρέπει να λάβει την έγκριση της μεικτής επιτροπής. Οι τροποποιήσεις μπορούν να εγκριθούν με ανταλλαγή επιστολών.
 12.Η Ένωση μπορεί να επανεξετάσει ή να αναστείλει το σύνολο ή μέρος των πληρωμών της χρηματικής αντιπαροχής που προβλέπεται στο άρθρο 13 παράγραφος 2 στοιχείο β):
 α)αν η μεικτή επιτροπή διαπιστώσει ότι τα επιτευχθέντα αποτελέσματα δεν ανταποκρίνονται στους στόχους που καθορίζονται στον προγραμματισμό·
 β)αν το σύνολο ή μέρος των πόρων της χρηματικής αντιπαροχής χρησιμοποιείται για σκοπούς άλλους από εκείνους που καθορίζονται στον προγραμματισμό.
 13.Οι πληρωμές ξεκινούν εκ νέου


text:
μετά από διαβουλεύσεις μεταξύ των μερών και την επικύρωση της μεικτής επιτροπής. Ωστόσο, η εν λόγω αντιπαροχή μπορεί να καταβληθεί το αργότερο έξι μήνες μετά την ημερομηνία λήξης του πρωτοκόλλου.
 14.Τα μέρη συνεχίζουν την παρακολούθηση της τομεακής στήριξης έως ότου απορροφηθεί πλήρως η χρηματική αντιπαροχή που προβλέπεται στο άρθρο 13 παράγραφος 2 στοιχείο β), ενδεχομένως και μετά τη λήξη του παρόντος πρωτοκόλλου.
 Άρθρο 16
 Επιστημονική συνεργασία για υπεύθυνη αλιεία
 1.Τα μέρη προάγουν τη βιώσιμη διαχείριση των αλιευτικών πόρων και των θαλάσσιων οικοσυστημάτων, καθώς και την υπεύθυνη αλιεία στα ύδατα της Γκαμπόν.
 2.Τα μέρη δεσμεύονται να συνεργάζονται για την παρακολούθηση της κατάστασης των αλιευτικών πόρων στα ύδατα της Γκαμπόν, μεταξύ άλλων μέσω της διοργάνωσης αποστολών εκτίμησης των αποθεμάτων, και να συμβάλλουν στη διευθέτηση της αλιείας.
 3.Τα μέρη προωθούν την επιστημονική συνεργασία στο πλαίσιο της ICCAT και λαμβάνουν υπόψη τις επιστημονικές γνωμοδοτήσεις άλλων σχετικών περιφερειακών οργανισμών. Τα μέρη διαβουλεύονται μεταξύ τους πριν από τη διεξαγωγή των ετήσιων συνεδριάσεων των οργανισμών αυτών.
 4.Κατά περίπτωση, και κατ’ εφαρμογή του άρθρου 4 παράγραφος 2 της συμφωνίας, τα μέρη διοργανώνουν επιστημονική συνεδρίαση για να εξετάσουν κάθε επιστημονικό θέμα που αφορά την εφαρμογή του παρόντος πρωτοκόλλου και να διατυπώσουν επιστημονική γνωμοδότηση, σύμφωνα με την εντολή που καθορίζεται από τη μεικτή επιτροπή και σύμφωνα με τις προσδιορισθείσες ανάγκες.
 Άρθρο 17
 Επιστημονική γνωμοδότηση, αναθεώρηση των δυνατοτήτων πρόσβασης και των προϋποθέσεων αλιείας
 1.Σύμφωνα με τις σχετικές επιστημονικές γνωμοδοτήσεις, ιδίως εκείνες που εκδίδονται από την επιστημονική συνεδρίαση που προβλέπεται στο άρθρο 16, η μεικτή επιτροπή μπορεί:
 α)να θεσπίζει ειδικά μέτρα που επηρεάζουν τις δραστηριότητες των σκαφών της Ένωσης·
 β)να αξιολογεί εκ νέου τις δυνατότητες πρόσβασης που προβλέπονται στο άρθρο 8 και, με δεόντως αιτιολογημένη απόφαση, να τις αναθεωρεί.
 2.Τα ειδικά μέτρα και η εν λόγω αναθεώρηση των δυνατοτήτων πρέπει να συμβάλλουν στη βιώσιμη διαχείριση των αλιευτικών πόρων, σύμφωνα με τις βέλτιστες διαθέσιμες επιστημονικές γνωμοδοτήσεις, καθώς και τις συστάσεις και τα ψηφίσματα που έχουν εγκριθεί στο πλαίσιο της ICCAT ή άλλων σχετικών περιφερειακών οργανώσεων.
 Άρθρο 18
 Εξερευνητική αλιεία και νέες αλιευτικές δυνατότητες
 1.Τα μέρη ενθαρρύνουν την εξερευνητική αλιεία στην αλιευτική ζώνη της Γκαμπόν, ιδίως όσον αφορά τα υποαλιευόμενα είδη. Κατόπιν αιτήματος ενός εκ των δύο μερών, η μεικτή επιτροπή καθορίζει σε έγγραφο προδιαγραφών τα σχετικά είδη και τους κατάλληλους όρους, κατά περίπτωση. Η μεικτή επιτροπή βασίζεται στις βέλτιστες διαθέσιμες επιστημονικές γνωμοδοτήσεις και, εάν υπάρχει, στην επιστημονική γνωμοδότηση που λαμβάνεται σύμφωνα με το άρθρο 16 παράγραφος 4.
 2.Οι άδειες εξερευνητικής αλιείας χορηγούνται για μέγιστο διάστημα έξι μηνών. Τα σκάφη που ασκούν εξερευνητική αλιεία τηρούν τις προδιαγραφές που καθορίζονται από τη μεικτή επιτροπή βάσει επιστημονικών γνωμοδοτήσεων, οι οποίες καθορίζουν επίσης τις ρυθμίσεις για την εκφόρτωση και την αξιοποίηση των αλιευμάτων. Καθ’ όλη τη διάρκεια της αποστολής παρίστανται επί του σκάφους παρατηρητής που διορίζεται από τις αρχές της Γκαμπόν και, κατά περίπτωση, επιστημονικός παρατηρητής από το κράτος σημαίας. Τα συλλεγόμενα δεδομένα παρατήρησης διαβιβάζονται για ανάλυση και επιστημονική γνωμοδότηση σύμφωνα με τις διατάξεις του άρθρου 16.
 3.Η επιστημονική συνεδρίαση υποβάλλει τη γνωμοδότησή της σχετικά με τα αποτελέσματα των εξερευνητικών αποστολών στη μεικτή επιτροπή, η οποία αποφασίζει,


text:
κατά περίπτωση, σχετικά με την εισαγωγή αλιευτικών δυνατοτήτων για νέα είδη μέχρι τη λήξη του παρόντος πρωτοκόλλου.
 ΜΕΡΟΣ IV: Θεσμικές διατάξεις
 Άρθρο 19
 Λειτουργία και προνόμια της μεικτής επιτροπής
 1.Η μεικτή επιτροπή που συστάθηκε βάσει του άρθρου 9 της συμφωνίας ασκεί τα καθήκοντά της σύμφωνα με τους στόχους της συμφωνίας.
 2.Η πρώτη συνεδρίαση της μεικτής επιτροπής πραγματοποιείται το αργότερο τρεις μήνες μετά την ημερομηνία έναρξης της προσωρινής εφαρμογής του παρόντος πρωτοκόλλου.
 3.Η μεικτή επιτροπή συνεδριάζει εκτάκτως κατόπιν αιτήματος ενός εκ των μερών εντός ενός μηνός από την υποβολή του αιτήματος.
 4.Η μεικτή επιτροπή μπορεί να συσκέπτεται και να αποφασίζει με ανταλλαγή επιστολών.
 5.Η μεικτή επιτροπή εγκρίνει τις τροποποιήσεις του παρόντος πρωτοκόλλου σχετικά με τα εξής:
 α)τις αλιευτικές δυνατότητες κατ’ εφαρμογή του άρθρου 8 και του άρθρου 18 παράγραφος 3 του παρόντος πρωτοκόλλου και, κατά συνέπεια, τη χρηματική αντιπαροχή που προβλέπεται στο άρθρο 13 παράγραφος 2 στοιχείο α) του παρόντος πρωτοκόλλου·
 β)τις λεπτομέρειες εφαρμογής της τομεακής στήριξης που προβλέπονται στο άρθρο 15 του παρόντος πρωτοκόλλου·
 γ)τους τεχνικούς όρους και τις λεπτομέρειες της άσκησης αλιευτικών δραστηριοτήτων από τα σκάφη της Ένωσης.
 6.Οι εν λόγω τροποποιήσεις του πρωτοκόλλου καταγράφονται σε πρακτικά που υπογράφονται από τα μέρη και στα οποία καθορίζεται η ημερομηνία κατά την οποία οι τροποποιήσεις αυτές καθίστανται εκτελεστές.
 Άρθρο 20
 Ηλεκτρονική ανταλλαγή πληροφοριών
 1.Τα μέρη δεσμεύονται να θέσουν τάχιστα σε εφαρμογή τα απαραίτητα συστήματα πληροφορικής για την ηλεκτρονική ανταλλαγή όλων των πληροφοριών και εγγράφων που συνδέονται με την εφαρμογή του παρόντος πρωτοκόλλου.
 2.Οι κανόνες εφαρμογής και χρήσης που αφορούν την ανταλλαγή δεδομένων σχετικών με τα δεδομένα αλιευμάτων, τις δηλώσεις αλιευμάτων κατά την είσοδο και έξοδο (ERS), τα στίγματα των σκαφών (VMS) και τη χορήγηση αδειών καθορίζονται στο παράρτημα και στα προσαρτήματά του.
 3.Η ηλεκτρονική μορφή ενός εγγράφου θεωρείται ισοδύναμη, από κάθε άποψη, με την έντυπη μορφή του. Σε περίπτωση αντίφασης, τα μέρη διαβουλεύονται μεταξύ τους με σκοπό τον προσδιορισμό του αυθεντικού κειμένου.
 4.Τα μέρη αλληλοενημερώνονται αμέσως σχετικά με οποιαδήποτε δυσλειτουργία στο σύστημα πληροφορικής. Σε αυτήν την περίπτωση, οι πληροφορίες και τα έγγραφα που σχετίζονται με την εφαρμογή του παρόντος πρωτοκόλλου ανταλλάσσονται με εναλλακτικούς τρόπους που έχουν συμφωνηθεί μεταξύ των μερών.
 ΜΕΡΟΣ V Τελικές διατάξεις
 Άρθρο 21
 Επίλυση των διαφορών
 Οποιαδήποτε διαφορά όσον αφορά την εφαρμογή και την ερμηνεία της συμφωνίας και του παρόντος πρωτοκόλλου επιλύεται με φιλικό διακανονισμό από τα μέρη στο πλαίσιο της μεικτής επιτροπής.
 Άρθρο 22
 Αναστολή
 1.Η εφαρμογή του παρόντος πρωτοκόλλου δύναται να ανασταλεί με πρωτοβουλία ενός εκ των μερών σε περίπτωση που διαπιστωθεί ότι ισχύει τουλάχιστον μία από τις παρακάτω προϋποθέσεις:
 α)ένα από τα μέρη διαπιστώσει παραβίαση των πράξεων και των αρχών που αναφέρονται στο άρθρο 5·
 β)ασυνήθιστες συνθήκες, όπως ορίζονται στο άρθρο 2 στοιχείο η) της συμφωνίας, οι οποίες εμποδίζουν την άσκηση αλιευτικών δραστηριοτήτων στην αλιευτική ζώνη της Γκαμπόν·
 γ)ουσιώδεις αλλαγές στους πολιτικούς προσανατολισμούς εκατέρου των μερών, οι οποίες επηρεάζουν τις διατάξεις του παρόντος πρωτοκόλλου·
 δ)μη τήρηση, από οποιοδήποτε από τα μέρη, των διατάξεων του παρόντος πρωτοκόλλου·
 ε)παράλειψη πληρωμής της χρηματικής αντιπαροχής που προβλέπεται στο άρθρο 13 παράγραφος 2 στοιχείο α) από την πλευρά της Ένωσης,


text:
για λόγους άλλους από την τροποποίηση που προβλέπεται στα άρθρα 17 και 18 του παρόντος πρωτοκόλλου·
 στ)σοβαρή και ανεπίλυτη διαφορά μεταξύ των μερών σχετικά με την ερμηνεία του παρόντος πρωτοκόλλου.
 2.Στις περιπτώσεις αυτές, τα μέρη διεξάγουν διαβουλεύσεις, εφόσον απαιτείται, με σκοπό την επίτευξη φιλικού διακανονισμού. Αν η διαφορά δεν επιλυθεί, η αναστολή της εφαρμογής του πρωτοκόλλου κοινοποιείται γραπτώς στο άλλο μέρος και αρχίζει να ισχύει μετά την παρέλευση ενός μηνός από την ημερομηνία κοινοποίησης.
 3.Σε περίπτωση εφαρμογής της αναστολής, τα σκάφη της Ευρωπαϊκής Ένωσης υποχρεούνται να εγκαταλείψουν την αλιευτική ζώνη της Γκαμπόν εντός 24 ωρών.
 4.Το ποσό της χρηματικής αντιπαροχής που αναφέρεται στο άρθρο 13 παράγραφος 2 στοιχείο α) του πρωτοκόλλου μειώνεται κατ’ αναλογία προς τη διάρκεια της αναστολής της εφαρμογής του παρόντος πρωτοκόλλου.
 5.Σε περίπτωση εφαρμογής της αναστολής, τα μέρη συνεχίζουν τις διαβουλεύσεις με σκοπό τον φιλικό διακανονισμό της μεταξύ τους διαφοράς. Αν η διαφορά επιλυθεί, η εφαρμογή του πρωτοκόλλου ξεκινά εκ νέου και η πληρωμή τυχόν αποζημιώσεων εξετάζεται από τη μεικτή επιτροπή.
 Άρθρο 23
 Καταγγελία
 1.Το παρόν πρωτόκολλο μπορεί να καταγγελθεί μονομερώς από οποιοδήποτε από τα μέρη στις περιπτώσεις και υπό τις προϋποθέσεις που αναφέρονται στο άρθρο 13 παράγραφος 1 της συμφωνίας. Το ενδιαφερόμενο μέρος κοινοποιεί γραπτώς στο άλλο μέρος την πρόθεσή του να καταγγείλει το πρωτόκολλο. Το άλλο μέρος βεβαιώνει γραπτώς την παραλαβή χωρίς καθυστέρηση.
 2.Η κοινοποίηση συνεπάγεται την έναρξη διαβουλεύσεων μεταξύ των μερών. Αν οι διαβουλεύσεις δεν ολοκληρωθούν εντός δύο μηνών από τη βεβαίωση παραλαβής, η καταγγελία παράγει αποτελέσματα.
 Άρθρο 24
 Προσωρινή εφαρμογή
 Το παρόν πρωτόκολλο εφαρμόζεται προσωρινά από την ημερομηνία της υπογραφής του από τα μέρη.
 Άρθρο 25
 Συνέχιση της εταιρικής σχέσης
 Τα μέρη διαβουλεύονται μεταξύ τους τουλάχιστον έξι μήνες πριν από τη λήξη του παρόντος πρωτοκόλλου με σκοπό την ανανέωσή του.
 Άρθρο 26
 Έναρξη ισχύος
 Το παρόν πρωτόκολλο αρχίζει να ισχύει την ημερομηνία κατά την οποία τα μέρη κοινοποιούν αμοιβαία την ολοκλήρωση των διαδικασιών που είναι αναγκαίες για τον σκοπό αυτό.
 ΠΑΡΑΡΤΗΜΑ
 ΟΡΟΙ ΑΣΚΗΣΗΣ ΤΗΣ ΑΛΙΕΙΑΣ ΣΤΗΝ ΑΛΙΕΥΤΙΚΗ ΖΩΝΗ ΤΗΣ ΓΚΑΜΠΟΝ ΑΠΟ ΤΑ ΣΚΑΦΗ ΤΗΣ ΕΝΩΣΗΣ
 ΚΕΦΑΛΑΙΟ Ι
 ΓΕΝΙΚΕΣ ΔΙΑΤΑΞΕΙΣ
 1.ΟΡΙΣΜΟΣ ΤΗΣ ΑΡΜΟΔΙΑΣ ΑΡΧΗΣ
 1.1.Για τους σκοπούς του παρόντος παραρτήματος, εκτός αν ορίζεται διαφορετικά, ως αρμόδια αρχή της Ευρωπαϊκής Ένωσης (ΕΕ) ή της Γκαμπόν νοείται:
 –για την Ένωση: η Ευρωπαϊκή Επιτροπή, κατά περίπτωση εκπροσωπούμενη από την αντιπροσωπεία της Ένωσης στην Γκαμπόν·
 –για την Γκαμπόν: το Υπουργείο Αλιείας, εκπροσωπούμενο από τη Γενική Διεύθυνση Αλιείας και Υδατοκαλλιέργειας (ΓΔΠΑ).
 1.2.Τα στοιχεία επικοινωνίας αναφέρονται στο προσάρτημα 3. Σε περίπτωση αλλαγής των στοιχείων επικοινωνίας, τα μέρη κοινοποιούν αμέσως και αμοιβαίως τις αλλαγές.
 2.ΑΛΙΕΥΤΙΚΗ ΖΩΝΗ ΤΗΣ ΓΚΑΜΠΟΝ — ΖΩΝΕΣ ΣΤΙΣ ΟΠΟΙΕΣ ΑΠΑΓΟΡΕΥΕΤΑΙ Η ΝΑΥΣΙΠΛΟΪΑ ΚΑΙ Η ΑΛΙΕΙΑ
 2.1.Οι συντεταγμένες της αλιευτικής ζώνης, η οποία καλύπτεται από το πρωτόκολλο, καθορίζονται στο προσάρτημα 1. Η Γκαμπόν κοινοποιεί στην Ένωση, πριν από την έναρξη της προσωρινής εφαρμογής του πρωτοκόλλου, τις γεωγραφικές συντεταγμένες των γραμμών βάσης της αλιευτικής ζώνης της και όλων των ζωνών στις οποίες απαγορεύεται η ναυσιπλοΐα και η αλιεία.
 2.2.Τα σκάφη της Ένωσης δεν μπορούν να ασκούν αλιευτικές δραστηριότητες εντός ζώνης 12 ναυτικών μιλίων, η οποία υπολογίζεται από τις γραμμές βάσης.


text:
2.3.Απαγορεύεται η αλιεία στις προστατευόμενες θαλάσσιες περιοχές, καθώς και στις ζώνες αναπαραγωγής ιχθύων, οι οποίες ορίζονται στην εθνική νομοθεσία, εφόσον αυτό προβλέπεται στη νομοθεσία ή στα σχέδια διευθέτησης των εν λόγω περιοχών.
 2.4.Επιπλέον, απαγορεύεται η ναυσιπλοΐα σε περιοχές εκμετάλλευσης πετρελαίου. Απαγορεύονται, επίσης, οι αλιευτικές δραστηριότητες στις ζώνες εξερεύνησης πετρελαίου κατά τις περιόδους διενέργειας ερευνών.
 2.5.Η Γκαμπόν κοινοποιεί στην Ένωση τυχόν τροποποιήσεις όσον αφορά τις ζώνες στις οποίες απαγορεύεται η ναυσιπλοΐα και η αλιεία, τουλάχιστον δύο μήνες πριν τεθούν σε ισχύ.
 3.ΔΡΑΣΤΗΡΙΟΤΗΤΕΣ ΤΩΝ ΣΚΑΦΩΝ ΥΠΟΣΤΗΡΙΞΗΣ
 3.1.Τα σκάφη υποστήριξης μπορούν να ασκούν δραστηριότητες υποστήριξης για σκάφη της Ένωσης υπό την προϋπόθεση ότι έχουν λάβει άδεια από την Γκαμπόν. Ο συνολικός αριθμός σκαφών υποστήριξης συνάδει με τις δεσμεύσεις που έχουν αναλάβει τα μέρη βάσει των σχετικών συστάσεων της ICCAT, καθώς και με το συνολικό όριο που ισχύει για το σύνολο του στόλου της Ένωσης σύμφωνα με την εθνική νομοθεσία. Η διαδικασία χορήγησης άδειας ορίζεται στην παράγραφο 8 του κεφαλαίου II του παρόντος παραρτήματος.
 3.2.Στην αίτηση χορήγησης άδειας για σκάφος υποστήριξης προσδιορίζονται τα σκάφη γρι-γρι προς όφελος των οποίων χρησιμοποιείται το σκάφος υποστήριξης. Στην αλιευτική ζώνη της Γκαμπόν, ένα σκάφος υποστήριξης μπορεί να χρησιμοποιηθεί μόνο προς όφελος των σκαφών της Ένωσης που ασκούν δραστηριότητες στο πλαίσιο του παρόντος πρωτοκόλλου.
 3.3.Απαγορεύεται η χρήση μέσων εναέριας υποστήριξης για σκοπούς εντοπισμού.
 4.ΔΙΟΡΙΣΜΟΣ ΤΟΠΙΚΟΥ ΠΡΑΚΤΟΡΑ
 Κάθε σκάφος της Ένωσης που προτίθεται να εκφορτώσει σε λιμένα της Γκαμπόν πρέπει να εκπροσωπείται από ναυτικό πράκτορα με τόπο διαμονής την Γκαμπόν.
 5.ΤΡΑΠΕΖΙΚΟΣ ΛΟΓΑΡΙΑΣΜΟΣ ΓΙΑ ΤΙΣ ΠΛΗΡΩΜΕΣ ΑΠΟ ΤΟΥΣ ΠΛΟΙΟΚΤΗΤΕΣ
 5.1.Η Γκαμπόν κοινοποιεί στην Ένωση, πριν από την έναρξη της προσωρινής εφαρμογής του πρωτοκόλλου, τα στοιχεία του τραπεζικού λογαριασμού ή των τραπεζικών λογαριασμών του Δημόσιου Ταμείου της Γκαμπόν, στον οποίο ή στους οποίους καταβάλλονται τα χρηματικά ποσά που οφείλουν τα σκάφη της Ένωσης. Η Γκαμπόν κοινοποιεί αμέσως οποιαδήποτε αλλαγή.
 5.2.Τα έξοδα που αφορούν τα τραπεζικά εμβάσματα βαρύνουν τους πλοιοκτήτες.
 ΚΕΦΑΛΑΙΟ II
 ΑΔΕΙΕΣ ΑΛΙΕΙΑΣ
 1.ΑΝΑΓΚΑΙΕΣ ΠΡΟΫΠΟΘΕΣΕΙΣ ΓΙΑ ΤΗ ΧΟΡΗΓΗΣΗ ΑΔΕΙΑΣ ΑΛΙΕΙΑΣ — ΕΠΙΛΕΞΙΜΑ ΣΚΑΦΗ
 Οι άδειες αλιείας εκδίδονται υπό την προϋπόθεση ότι:
 1.1.το σκάφος είναι εγγεγραμμένο στο μητρώο αλιευτικών σκαφών της Ένωσης και στον κατάλογο σκαφών της ICCAT στα οποία έχει χορηγηθεί άδεια.
 1.2.έχουν εκπληρωθεί όλες οι προηγούμενες υποχρεώσεις που συνδέονται με τον πλοιοκτήτη, τον πλοίαρχο ή το ίδιο το σκάφος και που προέκυψαν από αλιευτικές δραστηριότητες στην Γκαμπόν στο πλαίσιο της συμφωνίας.
 2.ΑΙΤΗΣΗ ΧΟΡΗΓΗΣΗΣ ΑΔΕΙΑΣ
 2.1.Η Ένωση υποβάλλει ηλεκτρονικά στην αρμόδια αρχή της Γκαμπόν αίτηση χορήγησης άδειας για κάθε επιλέξιμο σκάφος για το οποίο ζητείται άδεια, τουλάχιστον 21 εργάσιμες ημέρες πριν από την ημερομηνία έναρξης ισχύος της αιτούμενης άδειας. Η αίτηση αποτελείται από:
 α)το συμπληρωμένο έντυπο στο προσάρτημα 4·
 β)την απόδειξη πληρωμής του τέλους που αναφέρεται στην παράγραφο 3.3 για την περίοδο ισχύος της αιτούμενης άδειας και των εξόδων των παρατηρητών που αναφέρονται στην παράγραφο 3 του κεφαλαίου XI·
 γ)πρόσφατη ψηφιακή έγχρωμη φωτογραφία του σκάφους, κατάλληλης ευκρίνειας, η οποία παρουσιάζει πλευρική άποψη του σκάφους·
 δ)διάγραμμα του σκάφους, συμπεριλαμβανομένου του σχεδίου των αμπαριών του σκάφους·
 ε)αντίγραφο του διεθνούς πιστοποιητικού χωρητικότητας στο οποίο καθορίζεται η χωρητικότητα του σκάφους σε GT.
 2.2.Για να ανανεωθεί άδεια,


text:
στο πλαίσιο του ισχύοντος πρωτοκόλλου, για σκάφος του οποίου τα τεχνικά χαρακτηριστικά δεν έχουν τροποποιηθεί, αρκεί να υποβληθεί έντυπο αίτησης της Ένωσης και απόδειξη πληρωμής των σχετικών τελών και εξόδων των παρατηρητών.
 3.ΤΕΛΗ
 3.1.Το ποσό των τελών περιλαμβάνει όλους τους εθνικούς και τοπικούς φόρους, πλην των λιμενικών τελών (ιδίως δασμοί, υγειονομικά τέλη και τέλη διαχείρισης λιμένων) και τα έξοδα παροχής υπηρεσιών.
 3.2.Τα τέλη ανά τόνο αλιευμάτων στην αλιευτική ζώνη της Γκαμπόν που ισχύουν για τα θυνναλιευτικά γρι-γρι και στα θυνναλιευτικά με καλάμι ανέρχονται σε:
 –75 EUR για την πρώτη περίοδο εφαρμογής από την ημερομηνία υπογραφής μέχρι τις 31 Δεκεμβρίου 2021·
 –80 EUR για την υπόλοιπη διάρκεια του πρωτοκόλλου.
 3.3.Οι άδειες εκδίδονται μετά την καταβολή στις αρχές της Γκαμπόν των ετήσιων κατ’ αποκοπή τελών ύψους:
 α)για την πρώτη περίοδο εφαρμογής από την ημερομηνία υπογραφής μέχρι τις 31 Δεκεμβρίου 2021:
 –για τα θυνναλιευτικά γρι-γρι: 33 750 EUR ανά έτος και ανά σκάφος, ποσό που αντιστοιχεί στα τέλη που οφείλονται για 450 τόνους·
 –για τα θυνναλιευτικά με καλάμι: 2 400 EUR ανά έτος και ανά σκάφος, ποσό που αντιστοιχεί στα τέλη που οφείλονται για 32 τόνους·
 β)για την υπόλοιπη διάρκεια του πρωτοκόλλου:
 –για τα θυνναλιευτικά γρι-γρι: 36 000 EUR ανά έτος και ανά σκάφος, ποσό που αντιστοιχεί στα τέλη που οφείλονται για 450 τόνους·
 –για τα θυνναλιευτικά με καλάμι: 2 560 EUR ανά έτος ανά σκάφος, ποσό που αντιστοιχεί στα τέλη που οφείλονται για 32 τόνους.
 3.4.Η άδεια εκδίδεται για συγκεκριμένο σκάφος και δεν μεταβιβάζεται.
 3.5.Εάν η ετήσια εκκαθάριση του συνολικού οφειλόμενου ποσού για ένα σκάφος υπερβαίνει το ποσό που καταβλήθηκε ως ετήσια κατ’ αποκοπή προκαταβολή για το εν λόγω σκάφος, ο πλοιοκτήτης καταβάλλει το υπόλοιπο ποσό υπό τους όρους που αναφέρονται στο κεφάλαιο V. Εάν η ετήσια εκκαθάριση του συνολικού οφειλόμενου ποσού για ένα σκάφος είναι χαμηλότερη από το ποσό που καταβλήθηκε ως ετήσια κατ’ αποκοπή προκαταβολή για το εν λόγω σκάφος, το αντίστοιχο υπόλοιπο ποσό δεν μπορεί να ανακτηθεί.
 4.ΚΑΤΑΛΟΓΟΣ ΤΩΝ ΣΚΑΦΩΝ ΓΙΑ ΤΑ ΟΠΟΙΑ ΕΠΙΤΡΕΠΕΤΑΙ Η ΑΛΙΕΙΑ
 4.1.Μετά την αποδοχή των αιτήσεων χορήγησης άδειας, η Γκαμπόν καταρτίζει τον κατάλογο των επιλέξιμων αλιευτικών σκαφών. Ο κατάλογος αυτός κοινοποιείται αμέσως σε ηλεκτρονική μορφή στην αρχή της Γκαμπόν που είναι επιφορτισμένη με τον έλεγχο της αλιείας και στην Ένωση.
 4.2.Η Ένωση διαβιβάζει τον κατάλογο στα κράτη μέλη σημαίας. Σε περίπτωση που τα γραφεία της Ένωσης είναι κλειστά, η Γκαμπόν μπορεί να αποστείλει τον κατάλογο ηλεκτρονικά απευθείας στον πλοιοκτήτη ή στον εκπρόσωπό του, με κοινοποίηση στην Ένωση.
 4.3.Τα σκάφη της Ένωσης τα οποία περιλαμβάνονται στον εν λόγω κατάλογο μπορούν να αρχίσουν να ασκούν αλιευτικές δραστηριότητες αμέσως μετά τη διαβίβαση του καταλόγου σύμφωνα με τις διατάξεις των προηγούμενων παραγράφων.
 4.4.Ο κατάλογος επικαιροποιείται τακτικά και περιλαμβάνει και άλλα ξένα σκάφη σύμφωνα με το άρθρο 10 του πρωτοκόλλου.
 5.ΕΚΔΟΣΗ ΤΗΣ ΑΔΕΙΑΣ — ΤΡΟΠΟΣ ΔΙΑΒΙΒΑΣΗΣ
 5.1.Η Γκαμπόν χορηγεί την άδεια εντός 21 εργάσιμων ημερών από την παραλαβή του πλήρους φακέλου αίτησης.
 5.2.Οι πρωτότυπες άδειες διαβιβάζονται στην Ένωση, η οποία τις παραδίδει στον πλοιοκτήτη ή στον εκπρόσωπό του. Σε περίπτωση που τα γραφεία της Ένωσης είναι κλειστά, η Γκαμπόν


text:
μπορεί να χορηγήσει την άδεια απευθείας στον πλοιοκτήτη ή στον εκπρόσωπό του και να ενημερώσει την Ένωση σχετικά.
 5.3.Ταυτόχρονα διαβιβάζεται ηλεκτρονικά στην Ένωση ένα σαρωμένο αντίγραφο των πρωτότυπων αδειών και η Ένωση το προωθεί στον πλοιοκτήτη ή στον εκπρόσωπό του.
 5.4.Τα μέρη μπορούν να συμφωνήσουν ότι οι άδειες αλιείας θα εκδίδονται αποκλειστικά σε ηλεκτρονική μορφή, σύμφωνα με τις ρυθμίσεις που καθορίζονται στη μεικτή επιτροπή.
 6.ΔΙΑΡΚΕΙΑ ΙΣΧΥΟΣ ΤΗΣ ΑΔΕΙΑΣ
 Σύμφωνα με τη νομοθεσία της Γκαμπόν, οι άδειες αλιείας χορηγούνται για ένα ημερολογιακό έτος.
 7.ΕΓΓΡΑΦΟ ΠΟΥ ΠΡΕΠΕΙ ΝΑ ΦΥΛΑΣΣΕΤΑΙ ΣΤΟ ΣΚΑΦΟΣ
 7.1.Εκτός από την περίπτωση που οι άδειες εκδίδονται αποκλειστικά σε ηλεκτρονική μορφή, η πρωτότυπη άδεια πρέπει να φυλάσσεται σε μόνιμη βάση στο σκάφος. Ελλείψει αυτής, μόνο για περίοδο που δεν υπερβαίνει τις 45 ημέρες από την έκδοση της άδειας, πρέπει να φυλάσσεται στο σκάφος αντίγραφο της εν λόγω άδειας. Ωστόσο, τα σκάφη επιτρέπεται να αλιεύουν μετά την εγγραφή τους στον κατάλογο των σκαφών στα οποία έχει χορηγηθεί άδεια, σύμφωνα με την παράγραφο 4 ανωτέρω. Στα σκάφη αυτά πρέπει να φυλάσσεται σε μόνιμη βάση αντίγραφο του καταλόγου ή αντίγραφο της άδειας για το διάστημα που δεν φυλάσσεται ακόμη στο σκάφος η πρωτότυπη άδεια.
 7.2.Το συνολικό σχέδιο, συμπεριλαμβανομένου του σχεδίου των αμπαριών του σκάφους, πρέπει να φυλάσσεται στο σκάφος σε μόνιμη βάση.
 7.3.Τα έγγραφα που αναφέρονται στις παραγράφους 1 και 2 τίθενται στη διάθεση των ορκωτών επιθεωρητών της Γκαμπόν σε περίπτωση επιθεώρησης.
 8.ΑΔΕΙΕΣ ΤΩΝ ΣΚΑΦΩΝ ΥΠΟΣΤΗΡΙΞΗΣ
 8.1.Οι παράγραφοι 1 έως 7 ισχύουν για τις αιτήσεις χορήγησης άδειας για σκάφη υποστήριξης και για τις υποχρεώσεις τους. Ωστόσο, δεν απαιτείται η εγγραφή του σκάφους υποστήριξης στο μητρώο αλιευτικών σκαφών της Ένωσης.
 8.2.Τα κατ’ αποκοπή τέλη που πρέπει να καταβληθούν ανέρχονται σε 7 500 EUR ανά έτος και ανά σκάφος. Τα τέλη αυτά δεν ισχύουν για κανένα βάρος αλιευμάτων.
 8.3.Αυτές οι διατάξεις εφαρμόζονται με την επιφύλαξη των διατάξεων που αφορούν σκάφη υποστήριξης με σημαία τρίτης χώρας τα οποία έχουν λάβει άδεια από την Γκαμπόν σύμφωνα με τις διατάξεις της οικείας νομοθεσίας.
 9.ΕΦΑΡΜΟΦΗ ΑΥΤΟΜΑΤΟΠΟΙΗΜΕΝΟΥ ΗΛΕΚΤΡΟΝΙΚΟΥ ΣΥΣΤΗΜΑΤΟΣ ΓΙΑ ΤΗ ΔΙΑΧΕΙΡΙΣΗ ΤΩΝ ΑΔΕΙΩΝ
 9.1.Η ηλεκτρονική διαβίβαση των αιτήσεων χορήγησης άδειας και η έκδοσή τους πραγματοποιούνται μέσω του συστήματος LICENCE, το οποίο διατίθεται από την Ευρωπαϊκή Επιτροπή.
 9.2.Μέχρι τα μέρη να εφαρμόσουν το σύστημα LICENCE, οι ηλεκτρονικές ανταλλαγές θα πραγματοποιούνται μέσω ηλεκτρονικού ταχυδρομείου.
 ΚΕΦΑΛΑΙΟ III
 ΤΕΧΝΙΚΑ ΜΕΤΡΑ
 1.Τα τεχνικά μέτρα που εφαρμόζονται στις αλιευτικές δραστηριότητες των σκαφών της Ένωσης ορίζονται στο τεχνικό δελτίο του προσαρτήματος 2.
 2.Τα σκάφη τηρούν τις σχετικές συστάσεις της ICCAT.
 3.ΜΕΤΡΑ ΣΧΕΤΙΚΑ ΜΕ ΤΙΣ ΔΣΙ
 3.1.Τα σκάφη της Ένωσης εξασφαλίζουν ότι εφαρμόζεται σε μόνιμη βάση το όριο των 125 ενεργών ΔΣΙ, με λειτουργικούς σημαντήρες, ανά σκάφος γρι-γρι στην αλιευτική ζώνη της Γκαμπόν. Κάθε χρόνο, οι πλοιοκτήτες σκαφών της Ένωσης υποβάλλουν στις αρχές της Γκαμπόν, πριν από την 1η Μαρτίου, κατάλογο των ενεργών ΔΣΙ στην αλιευτική ζώνη της Γκαμπόν, σύμφωνα με την παράγραφο 38 της σύστασης 19-02 της ICCAT.
 3.2.Τα αλιευτικά σκάφη ή τα σκάφη υποστήριξης στα οποία έχει χορηγηθεί άδεια στην αλιευτική ζώνη της Γκαμπόν συμμορφώνονται με τις σχετικές συστάσεις της ICCAT. Ειδικότερα, προκειμένου να περιοριστούν


text:
οι επιπτώσεις των ΔΣΙ στα οικοσυστήματα και να μειωθεί η ποσότητα των συνθετικών θαλάσσιων απορριμμάτων, οι ΔΣΙ, πλην των ραδιοφάρων, κατασκευάζονται από υλικά χωρίς εμπλοκή, φυσικά ή βιοδιασπώμενα μη πλαστικά υλικά.
 3.3.Όλες οι ΔΣΙ που χρησιμοποιούνται από κάθε σκάφος της Ένωσης φέρουν σήμανση σύμφωνα με την ICCAT.
 3.4.Ημερολόγιο δραστηριοτήτων ΔΣΙ
 α)Σύμφωνα με τους κανόνες της ICCAT, οι πλοίαρχοι θυνναλιευτικών γρι-γρι ή σκαφών υποστήριξης επικαιροποιούν ημερολόγιο δραστηριοτήτων ΔΣΙ. Υπόδειγμα του εν λόγω ημερολογίου περιλαμβάνεται στο προσάρτημα 5.
 β)Το ημερολόγιο δραστηριοτήτων ΔΣΙ συμπληρώνεται από τον πλοίαρχο για κάθε ημέρα παρουσίας του σκάφους στην αλιευτική ζώνη της Γκαμπόν.
 γ)Ο πλοίαρχος καταγράφει καθημερινά κάθε δραστηριότητα ΔΣΙ στο εν λόγω ημερολόγιο δραστηριοτήτων, προσδιορίζοντας τον κωδικό αναγνώρισης ΔΣΙ και το είδος ΔΣΙ.
 δ)Το ημερολόγιο δραστηριοτήτων ΔΣΙ συμπληρώνεται ευανάγνωστα, με κεφαλαία γράμματα και υπογράφεται από τον πλοίαρχο. Ο πλοιοκτήτης είναι υπεύθυνος για την ακρίβεια των δεδομένων που καταγράφονται στο ημερολόγιο δραστηριοτήτων ΔΣΙ.
 ε)Ο πλοίαρχος του σκάφους διαβιβάζει, το αργότερο 30 ημέρες μετά την έξοδό του από την αλιευτική ζώνη της Γκαμπόν, το ημερολόγιο δραστηριοτήτων ΔΣΙ, το οποίο καλύπτει τις ημέρες παρουσίας του στην εν λόγω ζώνη, σύμφωνα με τις οδηγίες της ICCAT για την υποβολή των απαιτούμενων δεδομένων και πληροφοριών. Τα στοιχεία αυτά υποβάλλονται στο Κέντρο Παρακολούθησης της Αλιείας (ΚΠΑ) της Γκαμπόν, τα στοιχεία επικοινωνίας του οποίου παρατίθενται στο προσάρτημα 3.
 3.5.Η Γκαμπόν κοινοποιεί στην Ένωση και στους πλοιοκτήτες τις περιοχές και τις περιόδους που διενεργούνται σεισμικές έρευνες στην αλιευτική ζώνη της Γκαμπόν, καθώς και τα επικαιροποιημένα στοιχεία επικοινωνίας των εταιρειών που δραστηριοποιούνται στην εν λόγω αλιευτική ζώνη, έναν μήνα πριν από την έναρξη των ερευνών. Οι πλοιοκτήτες δίνουν εντολή στους οικείους φορείς τηλεπικοινωνιών να παρέχουν πληροφορίες σχετικά με τα στίγματα σε πραγματικό χρόνο των εξοπλισμένων με ραδιοφάρους ΔΣΙ εντός των ζωνών για τις καθορισμένες περιόδους. Η Γκαμπόν εξασφαλίζει ότι τα σκάφη της Ένωσης διαβιβάζουν τις πληροφορίες αυτές και, σε περίπτωση μη διαβίβασης, επιβάλλει τις κατάλληλες κυρώσεις σύμφωνα με τους ισχύοντες κανόνες.
 3.6.Η χρήση σκαφών υποστήριξης της Ένωσης μπορεί να επιτραπεί κατ’ εξαίρεση και προσωρινά από την Γκαμπόν στις ζώνες εξερεύνησης και εκμετάλλευσης πετρελαίου, καθώς και στα χωρικά ύδατα, με αποκλειστικό σκοπό την αφαίρεση των ΔΣΙ από τις εν λόγω ζώνες. Για τον σκοπό αυτόν, ο πλοίαρχος του σκάφους υποστήριξης υποβάλλει αίτηση μέσω ηλεκτρονικού ταχυδρομείου στις αρχές της Γκαμπόν για τη χορήγηση άδειας, 48 ώρες νωρίτερα, αναφέροντας:
 –τη ζώνη παρέμβασης·
 –τον αριθμό των ΔΣΙ που πρέπει να ανακτηθούν·
 –τον χρόνο και το σημείο εισόδου στη ζώνη παρέμβασης·
 –τον χρόνο και το εκτιμώμενο σημείο εξόδου από τη ζώνη παρέμβασης.
 Οι αρχές της Γκαμπόν απαντούν το αργότερο τρεις ώρες πριν από την προγραμματισμένη ώρα εισόδου. Η έλλειψη απάντησης σημαίνει αποδοχή της αίτησης.
 3.7.Το αργότερο στις 31 Δεκεμβρίου κάθε έτους, κατά τη διάρκεια του παρόντος πρωτοκόλλου, τα σκάφη της Ένωσης που επιτρέπεται να αλιεύουν στην αλιευτική ζώνη της Γκαμπόν καταβάλλουν κάθε δυνατή προσπάθεια προκειμένου να ανακτήσουν τις ΔΣΙ τους που βρίσκονται στα ύδατα της Γκαμπόν.
 4.ΜΕΤΡΑ ΓΙΑ ΤΟΝ ΠΕΡΙΟΡΙΣΜΟ ΤΟΥ ΑΝΤΙΚΤΥΠΟΥ ΣΤΑ ΕΥΑΙΣΘΗΤΑ ΕΙΔΗ
 Οι επιχειρήσεις προσπαθούν να μειώσουν τον αντίκτυπο της αλιείας στα προστατευόμενα είδη θαλάσσιων πτηνών, θαλάσσιων χελωνών,


text:
καρχαριών και θαλάσσιων θηλαστικών, εφαρμόζοντας τεχνικά μέτρα που είναι δοκιμασμένα και προσαρμοσμένα στο περιβάλλον αλιείας της Γκαμπόν, αυξάνοντας την επιλεκτικότητα των αλιευτικών εργαλείων, περιορίζοντας τα παρεμπίπτοντα αλιεύματα και βελτιστοποιώντας τις πιθανότητες επιβίωσης των ειδών που αλιεύονται.
 ΚΕΦΑΛΑΙΟ IV
 ΠΑΡΑΚΟΛΟΥΘΗΣΗ ΚΑΙ ΔΗΛΩΣΗ ΑΛΙΕΥΜΑΤΩΝ
 ΤΜΗΜΑ 1 — ΚΑΤΑΓΡΑΦΗ ΚΑΙ ΑΝΑΦΟΡΑ ΑΛΙΕΥΜΑΤΩΝ ΜΕΧΡΙ ΤΗ ΧΡΗΣΗ ΤΟΥ ERS
 1.Τα σκάφη της Ένωσης που επιτρέπεται να αλιεύουν στην αλιευτική ζώνη της Γκαμπόν βάσει της συμφωνίας υποχρεούνται να αναφέρουν τα αλιεύματά τους στις αρμόδιες αρχές της Γκαμπόν με τον τρόπο που περιγράφεται παρακάτω, μέχρι να τεθεί σε εφαρμογή και από τα δύο μέρη το σύστημα ηλεκτρονικής καταγραφής και αναφοράς αλιευμάτων (ERS), σε ημερομηνία που αποφασίζεται στη μεικτή επιτροπή.
 2.Ο πλοίαρχος συμπληρώνει σε καθημερινή βάση έντυπο δήλωσης αλιευμάτων, το οποίο συνάδει με τα ψηφίσματα της ICCAT, για κάθε ανάσυρση από κάθε αλιευτικό ταξίδι στην εν λόγω ζώνη. Το έντυπο συμπληρώνεται με τρόπο ευανάγνωστο ακόμη και εάν δεν υπάρχουν αλιεύματα και υπογράφεται από τον πλοίαρχο του σκάφους.
 3.Ο μορφότυπος που πρέπει να χρησιμοποιείται για τη δήλωση αλιευμάτων καθορίζεται στο παράρτημα 6. Οποιαδήποτε επικαιροποίηση του εντύπου εγκρίνεται από τη μεικτή επιτροπή.
 4.Τα σκάφη της Ένωσης υποβάλλουν το συμπληρωμένο έντυπο στις αρχές της Γκαμπόν, κατά προτίμηση με απόσπασμα του ηλεκτρονικού ημερολογίου πλοίου, ως εξής:
 –καθημερινά, πριν από το τέλος κάθε ημέρας παρουσίας στην αλιευτική ζώνη της Γκαμπόν·
 –εντός 24 ωρών από την άφιξή τους στον λιμένα σε περίπτωση που καταπλέουν στον λιμένα του Owendo ή του Port-Gentil·
 –εντός 24 ωρών από την έξοδό τους από τα ύδατα της Γκαμπόν σε περίπτωση που δεν καταπλέουν στον λιμένα του Owendo ή του Port-Gentil.
 5.Μετά την έξοδο από την αλιευτική ζώνη κοινοποιείται, επίσης, αντίγραφο του εντύπου δήλωσης αλιευμάτων στα συναφή επιστημονικά ινστιτούτα, και συγκεκριμένα: στο CENAREST της Gabon και στο IRD (Institut de Recherche pour le Développement / Ινστιτούτο Αναπτυξιακής Έρευνας) ή στο IEO (Instituto Español de Oceanografía / Ισπανικό Ωκεανογραφικό Ινστιτούτο).
 ΤΜΗΜΑ 2 — ΗΛΕΚΤΡΟΝΙΚΟ ΗΜΕΡΟΛΟΓΙΟ ΑΛΙΕΙΑΣ — ΚΑΤΑΓΡΑΦΗ ΚΑΙ ΔΙΑΒΙΒΑΣΕΙΣ ΜΕΣΩ ΤΟΥ ERS
 1.ΓΕΝΙΚΕΣ ΔΙΑΤΑΞΕΙΣ
 1.1.Ο πλοίαρχος σκάφους της Ένωσης που ασκεί αλιευτικές δραστηριότητες στο πλαίσιο του παρόντος πρωτοκόλλου τηρεί ηλεκτρονικό ημερολόγιο αλιείας, το οποίο είναι ενσωματωμένο σε ηλεκτρονικό σύστημα καταγραφής και αναφοράς δεδομένων (ERS).
 1.2.Μόλις τεθεί σε λειτουργία το σύστημα, δεν θα επιτρέπεται σε σκάφος που δεν είναι εξοπλισμένο με σύστημα ERS να εισέρχεται στη ζώνη αλιείας της Γκαμπόν για να ασκήσει αλιευτικές δραστηριότητες.
 1.3.Ο πλοίαρχος είναι υπεύθυνος για την ακρίβεια των δεδομένων που καταγράφονται στο ηλεκτρονικό ημερολόγιο αλιείας. Το ημερολόγιο αλιείας τηρείται σύμφωνα με τα εφαρμοστέα ψηφίσματα και συστάσεις της ICCAT και διαβιβάζεται σύμφωνα με το πρότυπο UN/FLUX που αναφέρεται στο προσάρτημα 7.
 1.4.Το κράτος σημαίας και η Γκαμπόν διασφαλίζουν ότι διαθέτουν τον εξοπλισμό πληροφορικής και το λογισμικό που απαιτούνται για την αυτόματη διαβίβαση των δεδομένων ERS.
 1.5.Το κράτος σημαίας διασφαλίζει την παραλαβή και την καταχώριση των δεδομένων αυτών σε ηλεκτρονική βάση δεδομένων με σκοπό την ασφαλή τους φύλαξη για χρονική περίοδο τουλάχιστον 36 μηνών από την έναρξη του αλιευτικού ταξιδιού.
 1.6.Το ΚΠΑ του κράτους σημαίας διασφαλίζει την αυτόματη διαβίβαση των ημερολογίων αλιείας στο ΚΠΑ της Γκαμπόν μέσω του


text:
συστήματος ERS, σε καθημερινή βάση, και για όσο διάστημα το σκάφος βρίσκεται εντός της αλιευτικής ζώνης, ακόμη και αν τα αλιεύματά του είναι μηδενικά.
 2.ΔΕΔΟΜΕΝΑ ΤΩΝ ΗΛΕΚΤΡΟΝΙΚΩΝ ΗΜΕΡΟΛΟΓΙΩΝ ΑΛΙΕΙΑΣ
 2.1.Ο πλοίαρχος καταγράφει κάθε ημέρα τις εκτιμώμενες ποσότητες κάθε είδους που αλιεύεται και φυλάσσεται στο σκάφος ή απορρίπτεται στη θάλασσα, για κάθε αλιευτική δραστηριότητα. Οι εκτιμώμενες ποσότητες των ειδών που αλιεύονται ή απορρίπτονται πρέπει να καταγράφονται ανεξάρτητα από το εκάστοτε βάρος τους.
 2.2.Αν δεν ασκείται αλιευτική δραστηριότητα, καταγράφεται το στίγμα μεσημβρίας του σκάφους.
 2.3.Τα δεδομένα του ημερολογίου αλιείας διαβιβάζονται αυτόματα και σε καθημερινή βάση στο ΚΠΑ του κράτους σημαίας. Τα δεδομένα που διαβιβάζονται περιλαμβάνουν τουλάχιστον τα ακόλουθα στοιχεία:
 α)τους αριθμούς ταυτοποίησης IMO ή CFR και το όνομα του σκάφους·
 β)ένα μοναδικό αναγνωριστικό του αλιευτικού ταξιδιού·
 γ)τον τριψήφιο αλφαβητικό κωδικό FAO του κάθε είδους·
 δ)τη σχετική γεωγραφική ζώνη στην οποία πραγματοποιήθηκαν οι αλιεύσεις·
 ε)την ημερομηνία και την ώρα αλίευσης·
 στ)την ημερομηνία και την ώρα απόπλου και κατάπλου·
 ζ)τον τύπο εργαλείων και τις τεχνικές προδιαγραφές·
 η)τις εκτιμώμενες ποσότητες κάθε είδους ιχθύων που φυλάσσονται στο σκάφος, σε χιλιόγραμμα βάρους ζωντανών αλιευμάτων ή, κατά περίπτωση, τον αριθμό των αλιευμάτων·
 θ)τις εκτιμώμενες ποσότητες κάθε είδους ιχθύων που απορρίπτονται, σε χιλιόγραμμα βάρους ζωντανών αλιευμάτων ή, κατά περίπτωση, τον αριθμό των αλιευμάτων.
 3.ΤΕΧΝΙΚΗ ΒΛΑΒΗ Ή ΒΛΑΒΗ ΠΟΥ ΕΠΗΡΕΑΖΕΙ ΤΗΝ ΚΑΤΑΓΡΑΦΗ ΕΠΙ ΤΟΥ ΣΚΑΦΟΥΣ ΚΑΙ ΤΗ ΔΙΑΒΙΒΑΣΗ ΗΛΕΚΤΡΟΝΙΚΩΝ ΑΝΑΦΟΡΩΝ ΑΠΟ ΤΟ ΣΚΑΦΟΣ
 3.1.Το ΚΠΑ του κράτους σημαίας και το ΚΠΑ της Γκαμπόν ενημερώνονται αμοιβαία χωρίς καθυστέρηση για οποιοδήποτε συμβάν μπορεί να αλλοιώσει τη διαβίβαση των δεδομένων ERS από ένα ή περισσότερα σκάφη.
 3.2.Αν το ΚΠΑ της Γκαμπόν δεν λάβει τα δεδομένα που πρέπει να διαβιβαστούν από ένα σκάφος, ενημερώνει χωρίς καθυστέρηση το ΚΠΑ του κράτους σημαίας. Το ΚΠΑ του κράτους σημαίας διερευνά άμεσα τις αιτίες της μη παραλαβής των δεδομένων ERS και ενημερώνει το ΚΠΑ της Γκαμπόν για το αποτέλεσμα των εν λόγω ερευνών.
 3.3.Αν παρουσιαστεί βλάβη κατά τη διαβίβαση δεδομένων μεταξύ του σκάφους και του ΚΠΑ του κράτους σημαίας, το κράτος σημαίας ενημερώνει άμεσα τον πλοίαρχο ή τον φορέα εκμετάλλευσης του σκάφους ή, ελλείψει αυτού, τον αντιπρόσωπό του. Μετά την παραλαβή της εν λόγω κοινοποίησης, ο πλοίαρχος του σκάφους διαβιβάζει τα δεδομένα που λείπουν στις αρμόδιες αρχές του κράτους σημαίας με κάθε κατάλληλο τηλεπικοινωνιακό μέσο, κάθε ημέρα και το αργότερο μέχρι τις 23:59.
 3.4.Σε περίπτωση δυσλειτουργίας του ηλεκτρονικού συστήματος διαβίβασης που είναι εγκατεστημένο στο σκάφος, ο πλοίαρχος ή ο φορέας εκμετάλλευσης του σκάφους μεριμνά για την επιδιόρθωση ή την αντικατάσταση του συστήματος ERS εντός 10 ημερών από τον εντοπισμό της δυσλειτουργίας. Μετά την παρέλευση της εν λόγω προθεσμίας, το σκάφος δεν επιτρέπεται πλέον να αλιεύει στην αλιευτική ζώνη και πρέπει να αποχωρήσει ή να καταπλεύσει σε λιμένα της Γκαμπόν εντός 24 ωρών. Το σκάφος επιτρέπεται να αποπλεύσει από αυτόν τον λιμένα ή να επιστρέψει στην αλιευτική ζώνη μόνο αν το ΚΠΑ του κράτους σημαίας του διαπιστώσει ότι το σύστημα ERS λειτουργεί πάλι κανονικά.
 3.5.Αν η μη παραλαβή των δεδομένων ERS από την Γκαμπόν οφείλεται σε δυσλειτουργία των ηλεκτρονικών συστημάτων που ελέγχονται από την Ένωση ή την Γκαμπόν, το


text:
ενδιαφερόμενο μέρος λαμβάνει άμεσα κάθε μέτρο για τη διόρθωση αυτής της δυσλειτουργίας. Η επίλυση του προβλήματος κοινοποιείται αμέσως στο άλλο μέρος.
 3.6.Το ΚΠΑ του κράτους σημαίας αποστέλλει στο ΚΠΑ της Γκαμπόν ανά 24 ώρες, με οποιοδήποτε διαθέσιμο μέσο ηλεκτρονικής επικοινωνίας, το σύνολο των ημερησίων δεδομένων ERS που έλαβε από το κράτος σημαίας μετά την τελευταία διαβίβαση δεδομένων. Η ίδια διαδικασία εφαρμόζεται σε περίπτωση που εκτελούνται εργασίες συντήρησης που διαρκούν πάνω από 24 ώρες και επηρεάζουν τα συστήματα που ελέγχονται από την Ένωση. Η Γκαμπόν ενημερώνει τις αρμόδιες υπηρεσίες ελέγχου της, ώστε να μην θεωρούν ότι τα σκάφη της Ένωσης αθετούν την υποχρέωση που υπέχουν να διαβιβάζουν τα δεδομένα ERS. Το ΚΠΑ του κράτους σημαίας μεριμνά για την εισαγωγή των δεδομένων που λείπουν στην ηλεκτρονική βάση δεδομένων που αναφέρεται στην παράγραφο 1.5.
 3.7.Το κράτος σημαίας και η Γκαμπόν ορίζουν από έναν ανταποκριτή ERS, ο οποίος ενεργεί ως σημείο επαφής για θέματα που αφορούν την εφαρμογή αυτών των διατάξεων, και κοινοποιούν αμοιβαία τα στοιχεία επικοινωνίας των ανταποκριτών ERS τους και, κατά περίπτωση, επικαιροποιούν τα εν λόγω στοιχεία χωρίς καθυστέρηση.
 ΤΜΗΜΑ 3 — ΣΥΓΚΕΝΤΡΩΤΙΚΑ ΔΕΔΟΜΕΝΑ ΑΛΙΕΥΜΑΤΩΝ
 1.Πριν από το τέλος κάθε τριμήνου, η Ένωση διαβιβάζει στις αρχές της Γκαμπόν τα συγκεντρωτικά δεδομένα, που αναφέρονται στο άρθρο 10 παράγραφος 3 του παρόντος πρωτοκόλλου, σχετικά με τα προηγούμενα τρίμηνα του τρέχοντος έτους, με τις ποσότητες αλιευμάτων ανά σκάφος, ανά μήνα αλίευσης και ανά είδος, τα οποία αντλούνται από τη βάση δεδομένων της και τους τόπους εκφόρτωσης. Τα εν λόγω δεδομένα είναι προσωρινά και μεταβάλλονται και, κατά περίπτωση, λαμβάνουν υπόψη τα δεδομένα παρατηρητών που παρέχονται σε ετήσια βάση.
 2.Η Γκαμπόν αναλύει τα εν λόγω συγκεντρωτικά δεδομένα και αναφέρει τυχόν σημαντικές ανακολουθίες με τα δεδομένα των ημερολογίων αλιείας που λαμβάνει. Τα κράτη σημαίας διερευνούν τις ανακολουθίες που αναφέρθηκαν και, εφόσον είναι αναγκαίο, επικαιροποιούν τα δεδομένα. Οι περιπτώσεις, στις οποίες οι ανακολουθίες μεταξύ των πηγών δεδομένων επαναλαμβάνονται, παραπέμπονται προς επίλυση στη μεικτή επιτροπή.
 ΚΕΦΑΛΑΙΟ V
 ΥΠΟΛΟΓΙΣΜΟΣ ΚΑΙ ΚΑΤΑΒΟΛΗ ΤΕΛΩΝ ΚΑΙ ΕΙΣΦΟΡΩΝ ΠΟΥ ΣΥΝΔΕΟΝΤΑΙ ΜΕ ΤΑ ΑΛΙΕΥΜΑΤΑ
 1.Το αργότερο έως τις 20 Φεβρουαρίου κάθε έτους, η Ευρωπαϊκή Ένωση παρέχει συγκεντρωτικά δεδομένα σχετικά με τις ποσότητες ανά σκάφος, ανά μήνα αλίευσης και ανά είδος αλιευμάτων που αλιεύθηκαν στην αλιευτική ζώνη της Γκαμπόν κατά τη διάρκεια του προηγούμενου ημερολογιακού έτους, καθώς και υπολογισμό των τελών που οφείλονται για κάθε σκάφος.
 2.Η Γκαμπόν μπορεί να αμφισβητήσει τα παραληφθέντα δεδομένα βάσει αποδεικτικών στοιχείων μέχρι τις 15 Μαρτίου. Έπειτα τα μέρη διαθέτουν προθεσμία ενός μηνός για να συμφωνήσουν σχετικά με τα δεδομένα. Σε περίπτωση που δεν επιτευχθεί συμφωνία, τα μέρη διαβουλεύονται άμεσα μεταξύ τους μέσω αλληλογραφίας ή βιντεοδιάσκεψης στο πλαίσιο της μεικτής επιτροπής, εφόσον κρίνεται σκόπιμο.
 3.Η Ένωση κοινοποιεί χωρίς καθυστέρηση στους πλοιοκτήτες τους λογαριασμούς που επικυρώνονται από αμφότερα τα μέρη προκειμένου να καταβληθεί η πληρωμή για τα υπόλοιπα αλιεύματα που οφείλεται εντός 30 ημερών στον τραπεζικό λογαριασμό που προορίζεται για την καταβολή των τελών. Η Γκαμπόν παρακολουθεί τις εν λόγω πληρωμές και αναφέρει στην Ένωση τυχόν καθυστερήσεις και ελλιπείς καταβολές. Ταυτόχρονα, η Ένωση εξασφαλίζει ότι οι πληρωμές πραγματοποιούνται εντός της καθορισμένης προθεσμίας.
 4.Οι


text:
επικυρωμένοι λογαριασμοί χρησιμεύουν ως βάση για την πληρωμή από την Ένωση βάρους πρόσθετων αλιευμάτων σε περίπτωση υπέρβασης του βάρους αναφοράς για ένα πλήρες έτος, όπως προβλέπεται στα άρθρα 13 και 14 του πρωτοκόλλου.
 ΚΕΦΑΛΑΙΟ VI
 ΜΕΤΑΦΟΡΤΩΣΕΙΣ ΚΑΙ ΕΚΦΟΡΤΩΣΕΙΣ ΣΤΗΝ ΓΚΑΜΠΟΝ
 1.ΣΤΟΧΟΙ ΓΙΑ ΤΗΝ ΑΝΑΠΤΥΞΗ ΤΟΥ ΤΟΜΕΑ ΤΗΣ ΑΛΙΕΙΑΣ — ΚΙΝΗΤΡΑ
 Στο πλαίσιο της πολιτικής για την εκβιομηχάνιση του τομέα της αλιείας που εφαρμόζεται από την Γκαμπόν, τα μέρη ενθαρρύνουν την οικονομική συνεργασία στον τομέα της αλιευτικής και της μεταποιητικής βιομηχανίας με στόχο την ενίσχυση των επενδύσεων, την αξιοποίηση των πόρων, τη δημιουργία θέσεων απασχόλησης και τη σωστή ισορροπία μεταξύ προσφοράς και ζήτησης. Στο πλαίσιο αυτό, παρέχονται κίνητρα στα σκάφη. Ειδικότερα, η Γκαμπόν θέτει ως μακροπρόθεσμο στόχο τη μεταφόρτωση ή την εκφόρτωση όλων των προϊόντων που αλιεύονται στα ύδατά της.
 2.ΣΤΟΧΟΣ ΤΟΥ ΕΦΟΔΙΑΣΜΟΥ ΤΗΣ ΑΓΟΡΑΣ
 2.1.Προκειμένου να ανταποκριθούν στις ανάγκες της αγοράς και να συμβάλουν στην επισιτιστική ασφάλεια, οι αρχές της Γκαμπόν παρέχουν στην Ένωση, πριν από την έναρξη της αλιευτικής περιόδου, εκτίμηση των ποσοτήτων αλιευτικών προϊόντων για τα οποία είναι σκόπιμη η μεταφόρτωση ή η εκφόρτωση, λαμβάνοντας υπόψη, κατά προτεραιότητα, τις ανάγκες εφοδιασμού των τοπικών μεταποιητικών βιομηχανιών. Η Ένωση διαβιβάζει τις πληροφορίες αυτές στις επιχειρήσεις που ασκούν δραστηριότητες στην αλιευτική ζώνη της Γκαμπόν μέσω των κρατών μελών. Οι επιχειρήσεις ενημερώνουν τις αρχές της Γκαμπόν για την προθυμία τους να ανταποκριθούν στις ανάγκες αυτές, μεταφορτώνοντας τουλάχιστον το 30 % των αλιευμάτων σε λιμένα της Γκαμπόν, υπό την προϋπόθεση ότι τηρούνται οι οικονομικοί και εμπορικοί όροι της αγοράς και σε πλήρη συμμόρφωση με τις εμπορικές διαπραγματεύσεις μεταξύ των επιχειρήσεων και με τους όρους που έχουν συμφωνηθεί μεταξύ τους.
 2.2.Κάθε σκάφος που μεταφορτώνει σε λιμένα της Γκαμπόν δεσμεύεται να εκφορτώσει το 100 % των παρεμπιπτόντων αλιευμάτων επί του σκάφους κατά τον χρόνο της μεταφόρτωσης, υπό την προϋπόθεση ότι τηρούνται οι οικονομικοί και εμπορικοί όροι της αγοράς και σε πλήρη συμμόρφωση με τις εμπορικές διαπραγματεύσεις μεταξύ των επιχειρήσεων και με τους όρους που έχουν συμφωνηθεί μεταξύ τους.
 3.ΔΙΑΔΙΚΑΣΙΑ ΕΚΦΟΡΤΩΣΗΣ ΚΑΙ ΜΕΤΑΦΟΡΤΩΣΗΣ
 3.1.Ο πλοίαρχος του σκάφους ή ο αντιπρόσωπός του ενημερώνει τις αρμόδιες αρχές για την είσοδο του σκάφους στον λιμένα τουλάχιστον 48 ώρες νωρίτερα, προσδιορίζοντας:
 α)το όνομα του σκάφους·
 β)τον λιμένα εκφόρτωσης ή μεταφόρτωσης·
 γ)το όνομα του φορτηγού πλοίου το οποίο παραλαμβάνει τα προϊόντα που μεταφορτώνονται, κατά περίπτωση·
 δ)τον προορισμό των αλιευμάτων που μεταφορτώνονται ή εκφορτώνονται·
 ε)την εκτιμώμενη ημερομηνία και ώρα εισόδου σε λιμένα μεταφόρτωσης ή εκφόρτωσης·
 στ)την ποσότητα, σε χιλιόγραμμα βάρους ζωντανών αλιευμάτων και, κατά περίπτωση, σε αριθμό αλιευμάτων κάθε είδους που διατηρείται στο σκάφος και μεταφορτώνεται ή εκφορτώνεται. Κάθε είδος ταυτοποιείται βάσει του αντίστοιχου τριψήφιου αλφαβητικού κωδικού FAO.
 3.2.Οι εργασίες εκφόρτωσης ή μεταφόρτωσης πρέπει να πραγματοποιούνται σε έναν από τους λιμένες όπου επιτρέπονται οι εν λόγω εργασίες ή σε αγκυροβόλιο. Οι εν λόγω εργασίες επιτρέπονται στον λιμένα του Owendo και του Port-Gentil.
 3.3.Η μεταφόρτωση εν πλω απαγορεύεται.
 3.4.Τα αλιεύματα που μεταφορτώνονται απαλλάσσονται από δασμούς ή επιβαρύνσεις ισοδύναμου αποτελέσματος σύμφωνα με την εθνική νομοθεσία για τη διαμετακόμιση εμπορευμάτων.
 ΚΕΦΑΛΑΙΟ VII
 ΕΛΕΓΧΟΣ
 1.ΕΙΣΟΔΟΣ ΚΑΙ ΕΞΟΔΟΣ ΑΠΟ ΤΗΝ ΑΛΙΕΥΤΙΚΗ ΖΩΝΗ
 1.1.Κάθε είσοδος ή έξοδος σκάφους


text:
της Ένωσης που διαθέτει άδεια, η οποία χορηγήθηκε δυνάμει του παρόντος πρωτοκόλλου, από την αλιευτική ζώνη της Γκαμπόν κοινοποιείται στην Γκαμπόν το αργότερο 3 ώρες πριν από την είσοδο ή την έξοδο, σύμφωνα με το υπόδειγμα που περιλαμβάνεται στο προσάρτημα 8.
 1.2.Η κοινοποίηση γίνεται μέσω του συστήματος ERS ή, ελλείψει αυτού, με ηλεκτρονικό ταχυδρομείο στις ηλεκτρονικές διευθύνσεις που αναφέρονται στο προσάρτημα 3. Η Γκαμπόν κοινοποιεί αμέσως στα οικεία σκάφη και στην Ένωση κάθε τροποποίηση της ηλεκτρονικής διεύθυνσης μέσω της οποίας πραγματοποιούνται οι κοινοποιήσεις εισόδου και εξόδου.
 1.3.Επιπλέον, το πρώτο και το τελευταίο στίγμα VMS ενός σκάφους διαβιβάζονται στο ΚΠΑ της Γκαμπόν κατά τη διέλευση των ορίων της αλιευτικής ζώνης, κατά την είσοδο και την έξοδό του από την αλιευτική ζώνη.
 1.4.Κάθε σκάφος το οποίο συλλαμβάνεται να αλιεύει στην αλιευτική ζώνη της Γκαμπόν χωρίς να έχει προηγουμένως αναγγείλει την παρουσία του θεωρείται σκάφος που αλιεύει παράνομα.
 2.ΕΠΙΘΕΩΡΗΣΗ ΕΝ ΠΛΩ Ή ΣΕ ΛΙΜΕΝΑ
 2.1.Η επιθεώρηση των σκαφών της Ένωσης που διαθέτουν άδεια, η οποία χορηγήθηκε δυνάμει του παρόντος πρωτοκόλλου, στα ύδατα υπό τη δικαιοδοσία της Γκαμπόν διεξάγεται από επιθεωρητές και σκάφη που έχουν εξουσιοδοτηθεί από την Γκαμπόν και αναγνωρίζονται σαφώς ως επιθεωρητές αλιείας.
 2.2.Οι επιθεωρήσεις σε λιμένα σκαφών της Ένωσης διεξάγονται μόνο από κυβερνητικές ομάδες επιτήρησης που έχουν εξουσιοδοτηθεί δεόντως από την Γκαμπόν και αναγνωρίζονται σαφώς ως επιθεωρητές αλιείας.
 2.3.Πριν από την επιβίβασή τους στο σκάφος, οι κυβερνητικές ομάδες επιτήρησης προειδοποιούν το σκάφος της Ένωσης σχετικά με την απόφασή τους για τη διεξαγωγή επιθεώρησης. Κάθε ομάδα επιτήρησης αποτελείται, κατ’ ανώτατο όριο, από τέσσερις υπαλλήλους επιτήρησης της ΓΔΠΑ και από έξι υπαλλήλους επιτήρησης του εθνικού ναυτικού. Κατά τη διάρκεια της επιθεώρησης μπορούν να παρίστανται, κατ’ ανώτατο όριο, δύο εξουσιοδοτημένοι παρατηρητές, κατά περίπτωση. Δεν συμμετέχουν άμεσα στις δραστηριότητες επιθεώρησης. Απέχουν από κάθε ενέργεια που μπορεί να βλάψει το σκάφος ή το πλήρωμα ή να παρεμποδίσει τις δραστηριότητές τους. Βρίσκονται υπό τη διαρκή εποπτεία του επικεφαλής της αποστολής ελέγχου και υπάγονται στην αρμοδιότητά του.
 2.4.Οι υπάλληλοι επιτήρησης παραμένουν στο σκάφος μόνο για όσο χρονικό διάστημα απαιτείται για την εκτέλεση των καθηκόντων που συνδέονται με την επιθεώρηση. Η εν λόγω επιθεώρηση διενεργείται κατά τρόπο ώστε να ελαχιστοποιείται ο αντίκτυπος τόσο για το σκάφος όσο και για την αλιευτική του δραστηριότητα και το φορτίο του.
 2.5.Οι εικόνες (φωτογραφίες ή βίντεο) που λαμβάνονται κατά τη διάρκεια της επιθεώρησης προορίζονται για τις αρχές που είναι επιφορτισμένες με τον έλεγχο και την επιτήρηση της αλιείας. Οι εν λόγω εικόνες δεν μπορούν να δημοσιοποιηθούν, εκτός αν ορίζεται διαφορετικά στη νομοθεσία της Γκαμπόν.
 2.6.Η Γκαμπόν μπορεί να επιτρέψει στην Ένωση να συμμετάσχει στην επιθεώρηση ως παρατηρητής κατά τη διάρκεια του πλου και του ελλιμενισμού.
 2.7.Ο πλοίαρχος του σκάφους της Ένωσης διευκολύνει την επιβίβαση στο σκάφος και το έργο της ομάδας επιτήρησης.
 2.8.Μετά το πέρας κάθε επιθεώρησης, η ομάδα επιτήρησης συντάσσει σχετικό δελτίο. Το δελτίο αυτό υπογράφεται από τον πλοίαρχο, ο οποίος έχει το δικαίωμα να διατυπώσει παρατηρήσεις.
 2.9.Η υπογραφή του δελτίου από τον πλοίαρχο ισοδυναμεί μόνο με βεβαίωση παραλαβής του εν λόγω εγγράφου και δεν θίγει το δικαίωμα υπεράσπισης του πλοιοκτήτη σε